amanoisuno/poet huggingface dataset:
奬菊  其一 洪咨夔
木犀滿送第三香，交割秋光與後行。細雨斜風籬下菊，安排青蘂做重陽。
奬菊  其二 洪咨夔
菰葉離披藕葉欹，精神得似未秋時。西風坐斷群芳路，不屬黄花更屬誰。
章升伯妻孺人挽詩 洪咨夔
婉孌從君子，青雲遠大謀。樂羊燈火夜，李侃鼓鼙秋。露舄鳬迎喜，星機鵲送愁。誥花紛五色，光動九原頭。
東山懷謝傅用禮滅翁韵 洪咨夔
金堂石室舊徜徉，被髮依然下大荒。月送嬋娟華落蘂，雲移縹緲濕疎篁。桓伊箏外深情酒，幼度棋邊定力香。往古來今開闔眼，樓頭吹面朔風凉。
山中菰生米父老謂豐年之祥用子有韵 洪咨夔
秋風菰黍黑，山崦罕聞之。産瑞摇銀海，占豐灧玉池。芃芃秔合穗，裊裊穄分枝。却憶官張望，嘗新薦一匙。
初霜 洪咨夔
庭下曉來霜，菰頓芭蕉折。絡石瘦菖蒲，獨抱青青節。
九州山僧房 洪咨夔
路突亭依石，林凹渚見沙。嶔危幾岣嶁，深蔚似琅琊。客倦驚寒思，僧閑忘歲華。兩窗風露影，一樹枇杷花。
挽俞致政 洪咨夔
涉世萬緣薄，愛書雙眼明。身從平處立，道向拙中生。啖蔗何妨晚，栽槐恰待榮。偈成投筆去，天闊暮雲橫。
挽銅里葉提點 洪咨夔
養性居士白，用心承事黄。春風花竹墅，秋雨鱠蓴鄉。簡淡趨真諦，廉平絜義方。誌幽無長語，手墨粲琳琅。
徽州葉司理送冬笋 洪咨夔
凍雪晴邊白柄鑱，浴泥扶出錦綳衫。定知王謝家苗裔，風味生來便不凡。
挽俞景梁 洪咨夔
億計橋門士，輸君第一籌。文爲天下樣，行與古人謀。磨鐵素心在，注金蒼鬢休。梅邊清絕夢，誰更酒扶頭。
用韵答厲輔卿  其一 洪咨夔
坐窮無過客，失喜得吾儕。材逸類淮海，詩清如簡齋。山明知玉氣，水涸見霜涯。期子進此道，爲親生好懷。
用韵答厲輔卿  其二 洪咨夔
南北錦一住，東西巖屢登。報春梅有信，送酒鵲無憑。之子能相過，詩名不浪稱。漉冰烹小鳳，爽思爲渠增。
敬用老人功臣浄土院韵 洪咨夔
髓腦供祠寺，膏脂倒井閭。岸隤猶畧彴，塔禿只夫須。窈窕釵先燕，夷猶带不魚。醉歸天欲雪，好箇探梅圖。
石斛 洪咨夔
蚱蜢髀多節，蜜蜂脾有香。蘚痕分磥砢，蘭穎聚琳琅。藥譜知曾有，詩題得未嘗。瓦盆風弄晚，披拂一襟凉。
庚寅元日甲子晴 洪咨夔
聖君元命是元正，三素雲開甲子晴。不識姓名農圃老，相逢便與賀升平。
元夕 洪咨夔
輕陰不隔團團月，遺俗猶傳緩緩歌。踏雪看燈知不惡，宜春釀酒恨無多。
水仙蘭 洪咨夔
水仙瀟洒伴梅寒，鴻鴈行中合數蘭。七里香花陪隸耳，涪翁醉眼被粗瞞。
燈歎 洪咨夔
坐久燈欲乾，倒檠丐餘瀝。點滴能幾多，燼滅在漏刻。可以觀養生，精涸神氣蝕。豈伊半圭茸，能續踵後息。可以觀爲政，歛苦生理迫。豈伊數匙糜，能起溝中瘠。嗟哉秋晨禾，葉葉含露液。毋使暵就槁，而望一溉益。
對門  其一 洪咨夔
對門三日罷晨炊，無處傭身老畫師。安得化山爲飯顆，大家鼓腹太平時。
對門  其二 洪咨夔
一簾霏雨暗花朝，焙藥爐邊擁破貂。深坐不知畦麥信，喜看黄液上瓶焦。
禽語 洪咨夔
脫却布袴博米歸，崗泥滑滑行苦遲。打麥作飯知何時，阿婆餠焦涎滿頤。更願春蠶一百箔，賣新得價絲貴樂。葫蘆沽酒和家酌，免教竈婦嘲姑惡。
讀元公輔傳有感 洪咨夔
公輔溪壑慾，胡椒八百斛。若比梁冀大是廉，幾舡珠璣幾車玉，三十萬萬無厭足。我宋從來相用儒，國肥民飽却家臞。田園圖史論貧富，鼎鼐樓臺辨有無。嗚呼哉鄙夫，嗚呼哉貪夫。
示諸兒 洪咨夔
道大兩儀小，身寡萬物衆。此心能砥柱，斯文即隆棟。書從羲孔來，字字濟世用。愈窮理愈邃，如探無底洞。有書不勤讀，惰農失春種。如何望秋成，箕杵日簸弄。一經勝籯金，萬帙供洛誦。所願器業進，增益門戶重。兒童悟易玄，奴婢曉詩頌。而况以士名，經史懶條綜。古來天目下，誰識三歲貢。吾翁破天荒，教子期命中。顧我肋已雞，望汝毛猶鳳。詩書氣脈續，聲價天壤鬨。毋學韓家符，燈火照睡夢。毋學陶家雍，文術付遊縱。光明發勤苦，奇雋出餓凍。四壁瓢腹空，一檠鐺脚共。人情易喘筒，世事難算甕。努力須青春，三陳與二宋。
春行 洪咨夔
花信雨擔閣，睡魔茶破除。朗吟摇矮屋，徐步逸輕車。鳥語向人密，交情隨事疎。紛紛何足問，天地一蘧廬。
次趙保之清明即事  其一 洪咨夔
餠喫紅綾空復憶，錢分白打底曾知。推排風雨清明過，只有梨花三兩枝。
次趙保之清明即事  其二 洪咨夔
草草携家去踏青，舊阡新冢紙錢輕。觸懷易作中年惡，羨殺兒童笑語聲。
次趙保之清明即事  其三 洪咨夔
花信東風第幾回，蕭條門巷老蒼苔。漢宮儘有新鑽火，無分傳將一點來。
次趙保之清明即事  其四 洪咨夔
看花何必只長安，到處韶華總一般。可是家貧風物晚，郎當萵筍鬭春盤。
次趙保之清明即事  其五 洪咨夔
擅春正是海棠時，賸爲新晴準備詩。潑火雨來還有信，崗南崗北竹雞啼。
九華葉子真賦汴吳兩都極陳治亂之原仍有詩用杜遣懷韵見寄因和酬之 洪咨夔
於皇永昌陵，食龜大梁都。坐控天下樞，卜世周鼎俱。聖賢六七作，夷夏同康衢。懷鴆玩積安，厝火忘細娛。黼京相與樂，興亡視如無。元氣付一錮，膏血供百須。但知豢富貴，金珠潤黄壚。豈料醉夢中，蠱瘵生華腴。凄風暗離黍，斜陽渺煙蕪。空令老忠簡，渡河死猶呼。南來吳會雄，北望汴水枯。迓續赤帝脈，覊縻黄頭胡。楚蜀壯襟带，江淮豐灌輸。以此圖中原，所嗟欠謀夫。平園舊賓客，清燈耿寒爐。搔首宿感集，拊髀流光徂。理亂有成鑒，天高不容呼。擬古賦二京，舉一通三隅。謂墮狗監舌，寧老瓜芋區。誰能齒臯朔，俳優雜星巫。芙蓉歸去來，月落長庚孤。
暮春即事 洪咨夔
溫明好天氣，猛憶湖山遨。平堤到處柳，流水誰家桃。樽斚選勝檻，笙歌喚輕舠。百需不移具，一醉何庸逃。膜鼓着日緊，紙鳶得風高。買歸不論價，矜詡相爲豪。迅晷畧兩眼，柔颸摇三毛。閙裏夢已破，閑邊趣方牢。摘桑暮西崦，浸穀朝東臯。病來飯即藥，客至茶當醪。雲煙面目稔，筍蕨氣勢鏖。腰頑渠稱鶴，脚硬難爲鰲。吾非東山謝，亦非華陽陶。泊乎潜溪潜，萬事隨所遭。
次韵閔饑  其一 洪咨夔
貴人生長不知田，絲竹聲中醉飽眠。渠信春山青草盡，排門三日未炊煙。
次韵閔饑  其二 洪咨夔
巷頭巷尾幾夷齊，日爲饑腸不肯西。只願天公多雨粟，便教米價賤如泥。
茶笋病 洪咨夔
蕾金初出焙，板玉又登厨。爲愛頰車雋，做成風骨臞。黄婆幾倒盡，姹女得安無。快意宜知悔，清標不忍孤。五兵生厚味，寧作病浮屠。
口占酬俞端叔牡丹 洪咨夔
沉香亭北夢魂賒，驚見祥雲七寶車。窮孟嘗君空好客，病維摩老不禁花。
次韵何伯溫  其一 洪咨夔
庭前木蘭花，皦皦扶春陽。鶴鳴夜漏午，步花獨歌商。低迷露濕衣，浩蕩月滿梁。深省渺誰語，中心空自藏。
次韵何伯溫  其二 洪咨夔
出門夾徑松，春盡花滿林。毿毿麈尾黄，裊裊雲氣深。仙人左元放，騎龍夜相尋。飯我花杪露，實腹虛其心。
次韵何伯溫  其三 洪咨夔
銅瓶一穟蕙，芳潔以自旌。相看色轉睟，未言意先傾。翛如鄭子真，聲名豈其卿。明窗細披挹，心空氣和平。
山鄉 洪咨夔
石田磽确萬山隈，逢着荒年更可哀。盡日幾人擔米上，長年何處得錢來。扣門强貸刑難逭，閉戶清饑死又催。不是乾坤芻狗汝，要令箇箇學顔回。
錢德成山水窟 洪咨夔
亦有黄金埒，非無瑞錦窠。養蒙知趣早，觀復用功多。嘉客賁場谷，碩人槃澗阿。時平風日好，花竹幾行窩。
壽程宰  其一 洪咨夔
作縣如弄潮，莫吸半呷水。紅旗上岸來，喝采沙河市。拈取第一籌，細柳天風裏。
壽程宰  其二 洪咨夔
愛民如緣竿，百尺頭進步。未到百尺頭，努力莫回顧。當場萬人看，亭亭碧霄住。
壽程宰  其三 洪咨夔
回翁十日前，先脫老鶴胎。拍手浮玉頂，君騎鳳凰來。相逢說長生，一笑榴花開。
曉出 洪咨夔
一雙杜宇青天月，兩點烏犍白水陂。不爲好山勾引出，那知已是插秧時。
行臨安縣圃 洪咨夔
縣勢坡陀樹老蒼，山光明潤客荒唐。木蘭多露不能濕，薝蔔匪風還自香。萬事婦姑鳴好醜，百年翁仲領興亡。九龍堂裏隨宜酒，盧橘來禽日正長。
寄題永嘉林氏真意堂 洪咨夔
萱草逕庭寂，橘花窗戶明。我惟天地性，物自古今情。玄酒無窮味，朱弦不盡聲。道從涵泳得，寬作讀書程。
答隆慶李守 洪咨夔
萬里一天碧，百懷雙鬢秋。凄其占後會，展也企前脩。風露昂藏鶴，煙波浩蕩鷗。書來如覿面，香滿藕花洲。
東山次俞紫微止止堂韵 洪咨夔
佛法元無法，人謀盡過謀。說空猶是着，領妙更何求。徑滑松杉古，窗虛水石幽。琤琤鳴鐵裏，安處一時休。
繡觀音酬郢州王知錄丹青美人之贈兩絕  其一 洪咨夔
楚人不識女須面，只畫昭君并莫愁。贏得江南窮相眼，自嗟空白一生頭。
繡觀音酬郢州王知錄丹青美人之贈兩絕  其二 洪咨夔
十相端嚴具足身，一團楊柳浄瓶春。石城莫與蛾眉看，羞不如人却妬人。
乍凉 洪咨夔
一雨添一凉，秋近暑已遠。菰荷響騷颯，忽其歲年晚。悁悁我所思，室而偏其反。燕乳巢未空，蛩吟枕先滿。涉非忘淺深，飲自知冷暖。黄姑與織女，隔河送悽惋。南金英瓊瑶，不換霜鬢短。
七夕 洪咨夔
好箇牽牛織女天，凄其獨夜不成眠。柳家細婢何能問，太尉粗人祗自憐。比翼難磨終古恨，嫵眉未了宿生緣。新凉如水誰消得，平等天公也解偏。
秋思 洪咨夔
一曲玉連瑣，十分金屈巵。故新相代謝，底用爲秋悲。
寓興 洪咨夔
巨口松江鱸，縮頸槎頭鯿。一釂聊復爾，百懷故依然。林靜橫沆瀣，庭空澹嬋娟。鳴螿識人意，切切悲流年。最憐重開桂，抱寒爲人妍。
阮亨甫壽樂堂澹庵各一首 壽樂 洪咨夔
孤塔明橫巘，短橋華枉渚。結堂水石邃，奉此清節母。菊能駐頹景，松下蔚可數。萱能忘百憂，竹間粲欲語。日淡迎春風，雲薄謝秋暑。板輿穿蔭來，綵袂踏花舞。點頭每一笑，彈指忽千古。盡將柏舟淚，灑作蓼莪雨。僾然其若存，青山照庭戶。
阮亨甫壽樂堂澹庵各一首 澹庵 洪咨夔
江西老澹庵，高節湛秋水。君庵亦澹名，聞其風興起。一徑窈柏竹，八窗秀荃芷。意行襲幽芳，燕坐鑑碧泚。銅爐古鍾磬，瓦研素屏几。玄根息芸芸，泰宇安止止。大羹及玄酒，不入世人齒。床頭周易在，更與參妙理。
秋懷  其一 洪咨夔
素節垂垂杪，衰懷拍拍叢。風乾梧葉白，霜老菊花紅。理曲多添瘦，停詩不減窮。出尋空闊處，揩眼送飛鴻。
秋懷  其二 洪咨夔
鸚鵡琵琶恨，融歸十四弦。撥寒紅玉笋，拍暖繡金蓮。梅影春風裏，茶聲雪水邊。自憐還自笑，星髮照嬋娟。
記夢 洪咨夔
青天一朵雲起東，斗黑怒雨驤玉龍。江頭女子十七八，喚出八十老龍翁。龍翁擲珠引龍舞，女子笑滿雙頰紅。天風吹動翡翠佩，騎龍直入蓬萊宮。
山行紀事 洪咨夔
扉開日華早，路轉霜花鮮。遊鴻得嘉客，健鶴隨老僊。舴艋野渡淺，畧彴孤村連。紆餘盤龍外，杳靄烏猿邊。麥畦破凍剗，稻架烘晴懸。萬鴉暗澒洞，隻鷺明㛹娟。寺古繚虛嶂，房深貯澄漣。珍鱗紫金睟，秀石蒼玉攣。住僧自縛律，愛客能逃禪。老帖不容搨，枯琴尚堪弦。出訪文舉碣，還息維摩氈。窗暉梅枝月，帳鬰柏子煙。吸清飽蟬腹，擁薄攢龜肩。忍寒如忍艾，望曉猶望年。報明翠鯨壯，送暖紅鱗妍。讀易坐方穩，搜詩去俄翩。行行晉縣壘，歷歷吳墓田。森峭徑絕壁，嵌空派危泉。飛墮雪珂境，撼動冰輪天。憇寂小養雋，挾酣急凌巔。閣摧失傑詠，巖在餘奇鎸。夕氣生遠嶼，倦懷寄平川。路旁柳如此，陌上花依然。數年束强項，一日舒聯拳。大千自鵬鷃，方寸皆魚鳶。東風染芳碧，更着尋春鞭。
和何伯溫見寄  其一 洪咨夔
問字無人過草堂，昨非今是兩俱忘。鶴何骯髒寒方警，梅許凄凉靜更香。萬古江山窮太白，一簾風月老張蒼。多君不作炎凉語，識我平生鐵石腸。
和何伯溫見寄  其二 洪咨夔
青山流水曉葱朧，讀遍黄庭萬境空。羔甕無緣澆舌本，貘屏有分護頭風。人謀歷歷既未濟，民力班班大小東。陶寫此懷須好句，殷勤時與寄來鴻。
和子有感時 洪咨夔
八州都督新推轂，兩紀中書舊覆甌。郿塢然臍如有策，聊城飛笴便無憂。
歲杪用韵  其一 洪咨夔
日月磨心緒，風霜染鬢華。曆看新歲草，梅憶舊年花。濁酒供僛舞，清歌應摻撾。阿咸多事在，猶問老生涯。
歲杪用韵  其二 洪咨夔
黄麾春簇仗，夢不到東華。瓦研磨冰葉，磚爐煮雪花。窮甘猿帳卧，老倦犢轅撾。凍解光風轉，晴波拍兩涯。
元宵前三日侍老人遊雙林 洪咨夔
大徑山高寺山巔，小徑山深寺山趾。辛夷花開數點雨，艾納香空半泓水。新新故故自樓閣，下下高高各窗几。二三名公詩一束，八十老衲畫幾紙。雲岑滅沒野屋浮，草樹離列渡舟檥。露橫斷浦月已高，日落平沙風欲起。直疑着我江湖間，安得伴君巖壑裏。魚肥尚恨絲蓴晚，酒酣苦愛葅筍美。參寥有句墮杳靄，更上迎暉亭徙倚。
謹和老人明朝中春  其一 洪咨夔
田夫野老布長衫，郊外相逢與共譚。一把年華將望六，九分春色又過三。竹雞絕叫茶生笋，梅子微酸酒熟藍。流轉風光無間斷，此身元與化功參。
謹和老人明朝中春  其二 洪咨夔
淡黄深碧上春衫，無限春懷豈易譚。隨手去來拈放一，到頭得失暮朝三。日烘花氣通玄牝，雨洗山光漲蔚藍。熟聽五更晴哢好，不須多恨罷朝參。
春行次韵 洪咨夔
拂開芳草碧，坐斷落花紅。世味觥籌外，年華带眼中。六州空鑄鐵，萬物任爲銅。有鷕桑疇雉，逢時會長雄。
病齒 洪咨夔
吾母苦蚤衰，髮霜齒存幾。小兒得其髮，大兒得其齒。予方四十時，上齶右車毀。從茲白石源，歲歲費經理。軟疑梅着酸，疎類榴罅子。根浮觸易兀，力弱遇輒靡。懷核忌堅栗，設胔便脆美。爛炰故自佳，急嚥聊復爾。刺肥劇鉏姦，剔纖難拔壘。屢搜風屢入，一快勢一圯。撼摇腫貫顴，焦蠹痛徹髓。外雖編貝然，中實空齦似。赤龍攪沆瀣，玉池漲清泚。天鼓弗能扣，金鼎亦徒舐。乳媼老不羞，機女少自喜。風流久已絕，血氣安足恃。磨治朝辛鹽，漱溉夕莎芷。庶幾尚扶危，不至遽乏使。太官羊何腴，五侯鯖更旨。雖無轑釜嗔，未免媚竈耻。菽腐柔趁梜，粟糜滑流匕。不愁餒在中，却笑飽欲死。舌以柔故存，此語未敢唯。
春思  其一 洪咨夔
柳汁何能染鬢根，柳絲只解絆愁魂。年光有底催人急，水牡丹花又上盆。
春思  其二 洪咨夔
細草荒煙古墓田，知經寒食幾年天。雪條花下翩翩紙，疑是曾分白打錢。
春思  其三 洪咨夔
蝴蝶深深淺淺黄，被春惱得一般狂。打團飛入菜花去，自信世間無別香。
偶成 洪咨夔
沂水春風弄夕暉，舞雩意得詠而歸。爲何與點狂曾晢，箇裏須參最上機。
三月晦東山 洪咨夔
太皞明朝禪祝融，杖藜能送幾東風。兩崖蘿蔓因依綠，一樹桐華自在紅。聒聒竊脂農即事，喈喈摶黍女趨功。細思舉世誰閑得，一笑浮圖倒景中。
續夢 洪咨夔
琉璃庭釦水晶欄，寶樹婆娑玉斧閑。只恐姮娥嫌冷落，却隨飛月下人間。
作茶行 洪咨夔
磨斲女媧補天不盡石，磅礴輪囷凝紺碧臼刳。扶桑掛日最上枝，媻跚勃窣生紋漪。吳罡小君贈我杵，阿香藁砧授我斧。斧開蒼璧粲磊磊，杵碎玄璣紛楚楚。出臼入磨光吐吞，危坐隻手旋乾坤。碧瑶宮殿几塵墮，蕊珠樓閣粧鉛翻。慢流乳泉活火鼎，淅瑟微波開溟涬。花風迸入毛骨香，雪月浸澈須眉影。太一真人走上蓮花航，維摩居士驚起獅子床。不交半談共細啜，山河日月俱清凉。桑苧翁，玉川子，款門未暇相倒屣。予方抱易坐虛明，參到洗心玄妙旨。
送程於潜  其一 洪咨夔
溪山民物古，政理器能寬。平易見眉睫，明清生肺肝。春風簾影暖，霜月研聲寒。野老自相語，元豐崔長官。
送程於潜  其二 洪咨夔
遡紫催飛舄，攢紅簇去鞍。吾邦傾市送，旁邑塞塗看。清廟登犧象，明庭峙孔鸞。野翁麋鹿友，時與訊平安。
新月 洪咨夔
天面如人面，昏昏鎮是愁。晚來雲色解，新月放眉頭。
百合花 洪咨夔
日月飛雙轂，如何駐黑頭。纔看敷密友，又見拆彊仇。葉聚稜稜峭，花垂娜娜稠。晚凉芬烈甚，欲睡更遲留。
雨中次韵  其一 洪咨夔
積多雲鶴巖前雨，種遍長松墓上田。豐歉相乘天有數，今年管取斗三錢。
雨中次韵  其二 洪咨夔
提壺勸飲元無秫，促織催機未有絲。葉底蟬蟟尤更苦，吸風飲露伴人饑。
送徐顯道尉無錫 洪咨夔
握手不禁別，庭梧聲欲秋。雲霄生脚底，田里付眉頭。敬是禔身柱，和爲應物舟。卷旗蒲柳市，茶鼎雨颼颼。
二花 洪咨夔
粲粲金錢映玉簪，榮華能得幾光陰。季倫歌妓春申客，零落秋風沒處尋。
理菖蒲 洪咨夔
朝刪石上青之黄，暮摘鏡裏黑之蒼。胸中多少冗荆棘，不翦不芸空過日。君不見顔子一克己，曾參三省身。每日低頭矻矻自點檢，何曾浪把外物勞精神。嗟乎我猶未免爲鄉人。
閑居  其一 洪咨夔
一覺湯餠睡，幾轉庭花陰。不作八翼夢，以無富貴心。東家朝鳴玉，西家暮橫金。芭蕉大蔽牛，不柰霜風侵。何如老忘得，曲肱滋味深。
閑居  其二 洪咨夔
出門聞鳩語，秋思生春妍。豆苗深沒腰，稻花高出肩。路旁兩三叟，合爪感謝天。老身幸不死，得見穰穰田。眼中多少人，不能待豐年。
雙林志廉得玄暉筆法作此七十三矣爲賦六言兩首  其一 洪咨夔
近浦霏開略彴，遠山雲沒招提。樹底人家欲曉，隔籬彷彿雞啼。
雙林志廉得玄暉筆法作此七十三矣爲賦六言兩首  其二 洪咨夔
潮退寒洲聚沫，雨收春嶂蒸雲。歷歷舊經行處，江村曙色初分。
送阮深甫尉桂東  其一 洪咨夔
秋陰疎梧桐，暮寒老蒹葭。病鶴卧空谷，遊鴻起平沙。飄摇征衣單，寂歷津堠賒。中年不禁別，湘江渺天涯。
送阮深甫尉桂東  其二 洪咨夔
一靜鎮百紛，一恕生百順。所居欲官大，此道貴坐進。塗平鞭影疾，風壯帆力迅。臯蘭拾秋芳，好寄南來信。
九月一日侍老人遊洞霄宿超然館聞鐘 洪咨夔
太一相過燭未銷，朝元鐘動鬰羅蕭。身輕不怕瓊臺滑，蹴踏青霞上斗杓。
翠蛟亭  其一 洪咨夔
壯杉耄檜護嵌空，飛墮蜿蜒白玉虹。莫道隔凡元有柱，胡麻流出石矼東。
翠蛟亭  其二 洪咨夔
晴雷碾破白雲窩，無數林華衮下坡。好把轆轤翻轉着，崑崙頂上卷黄河。
贈石室朱修行  其一 洪咨夔
響泉一派落天風，人在浮雲柳絮中。亭午柴關猶未啟，碧玲瓏底拒霜紅。
贈石室朱修行  其二 洪咨夔
落葉堆中折脚鐺，白雲煮盡又還生。洞門黄鶴婆娑舞，留得松風待月明。
送趙處士遊方 洪咨夔
道家何荒唐，釋氏更汗漫。君胡欲逃儒，結入楊墨案。時文窘枘鑿，俗好厭冰炭。起尋出頭路，去覓行脚飯。左携仙君茅，右挾佛祖粲。隨身絕長物，到處得奇觀。江山枯桐寫，風月老筆判。識透心轉空，養足骨自換。長生不可獨，分寄石髓半。
何正言母安人挽詩 洪咨夔
鳳采生丹穴，螢光聚絳幃。兩登黄甲去，一佩皂囊歸。萱老悲方切，蘭枯夢又非。青山秋寂歷，客淚不勝揮。
初釀 洪咨夔
手臼登新秫，頭缸試嫩醪。蒲城寒信早，栗里曠懷高。重熟魚沾麵，微生蟹带糟。老儂元不飲，隨喜亦陶陶。
贈前京東王制屬 洪咨夔
赤葉風欲盡，黄花霜未乾。病添予許老，窮迫子能寒。劍蝕蛟還吼，袍塵鶻尚盤。山東河北事，欲語淚汍瀾。
翁媼行 洪咨夔
翁頭白如銀，媼頭黄如金。抵足搔瘡昏到明，羞殺敗布多年衾。晴窗蟢子懸瀰瀰，翁媼相看顔色啟。門前人送撰碑錢，半贖冬衣半糴米。
哭都城火 洪咨夔
九月丙戌夜未中，祝融漲焰通天紅。曾樓傑觀舞燧象，綺峰繡陌奔燭龍。始從李博士橋起，三面分風十五里。崩摧洶洶海潮翻，填咽紛紛釜魚死。開禧回祿前未聞，今更五分多二分。大塗小撤噤不講，拱手坐視連宵焚。殿前將軍猛如虎，救得汾陽令公府。祖宗神靈飛上天，痛哉九廟成焦土。
仲冬二日還自谷川道中  其一 洪咨夔
晴烟杳靄似春山，疎柳啼鴉意度閑。溪上麥田翻未遍，故遲牛带夕陽還。
仲冬二日還自谷川道中  其二 洪咨夔
滿天返照醉紅殷，未到生明月已彎。好是蛾眉無點恨，盈盈淡掃有無間。
至節前十日遊勝因寺 洪咨夔
霜霽午曦暖，潦收沙路晞。束山知寺古，避客怪僧稀。籜滑涉危屐，藤鈎穿密衣。月黄風不動，燈火虹橋歸。
謹次老人至節韵 洪咨夔
但見陰陽遞斡流，誰知陽本未嘗休。善端繼繼無窮脈，元化生生不盡頭。杜牧浪將箱勸讀，少陵空爲線添愁。何如靜坐觀其復，一點靈臺造物遊。
至節出謁回  其一 洪咨夔
一脈陽從地底回，人情物意便春臺。鮮衣稚子面紅醉，知向外家參節來。
至節出謁回  其二 洪咨夔
巧笑聲摇六博盆，纖纖人在綠窗根。隔紗想見春風面，雲滑金釵欲溜痕。
病目 洪咨夔
日過學不力，年催名未芳。心期雖皦皦，目視已茫茫。燈疊青紅暈，書紛黑白行。蒲團深瞑坐，禪味覺偏長。
椒菊枕 洪咨夔
矮檠矻初年，細字窘晚節。天憐蠹書障，神授鴻寶訣。金葩凉而嚴，丹寶溫以烈。兩囊貯風露，半簪藉霜雪。芬透頂𩕳爽，清祛腦脂熱。夢魂寥廓遠，宇觀沆瀣澈。雲開月更朗，電掣巖欲裂。術妙刮膜金，功過刳蟆鐵。聱牙讀楚詛，瑣尾窺越絕。不憂幻景侵，且喜翳根滅。頌花醉春溫，餐英飽秋潔。塗屋兆蕃碩，飲潭進耆耋。况茲芳澤聚，盡洗空華結。夜氣存虛明，天光發昭晰。須彌能微塵，渤澥或丘垤。不直一笑粲，已判雙眥决。
俞提舉挽詩  其一 洪咨夔
展也萬夫特，翛然山澤臞。朔風空汴泗，春水渺淮湖。籌驛尹師魯，詩壇梅聖俞。繡衣歸老去，有韞不輕沽。
俞提舉挽詩  其二 洪咨夔
蒼鶴孤山曉，黄花栗里秋。一身雖物外，萬國尚眉頭。遺老幾何在，耆英只麽休。問天天不語，江闊莫雲愁。
奚知縣挽詩 洪咨夔
敏銳霹靂手，寬平雲夢胸。雄臺高幕畫，劇邑富民庸。帆掛風方駃，戈揮日又舂。炊粱剪春韭，無復奉從容。
臈中步月  其一 洪咨夔
平山堂下解圍去，天水堡前經戰來。天地無情一般月，照人霜骨白皚皚。
臈中步月  其二 洪咨夔
賣妻鬻子年饑後，索母求爺賊亂餘。對月椎胸幾家哭，更堪蕭索歲將除。
何正言挽詩 洪咨夔
雋手芥拾紫，忠肝蒲伏青。嬰龍雲氣直，縛虎雪毛腥。炊枕夢何短，書棺名更馨。眇然人物幾，墓草涕交零。
謹和老人惠山泉  其一 洪咨夔
取水驛符到，喊山旗信通。碾分花底月，爐受竹間風。金谷正覓醉，玉川誰道窮。頂門甘露入，喚醒主人公。
謹和老人惠山泉  其二 洪咨夔
第二水泉動，斜三封印通。愛奇親煮雪，得雋細生風。酒肺蘇將渴，詩情洗盡窮。娉婷須好買，供奉讀書公。
歲暮山中紀事  其一 洪咨夔
南山大小空，橫行無常時。蓄狗豢豕盡，澤吻樵牧兒。翁嫗起譟逐，妥尾行愈遲。力窮哭且駡，天網不汝遺。
歲暮山中紀事  其二 洪咨夔
里巷負暄翁，隤然支離疏。饕虱緣縕袍，點綴頷下須。旁人勸翁捫，摇手一任渠。虱多轉不癢，何庸事驅除。
歲暮山中紀事  其三 洪咨夔
鄉風臘廿五，比戶然爆竹。窮陰挾黄昏，霹靂起空屋。梁間鬼拍手，笑人未免俗。罔兩白晝行，渠爾一爆逐。
除夜 洪咨夔
市兒數十百，挾炬相追奔。爭唱賣獃歌，祈以昭易惛。我獃大如屋，幾臘擁敗垣。群雛勸我賣，急售價莫論。弄巧或成拙，太清不如渾。老鐵無孔鎚，甘守鈍性根。
新年 洪咨夔
欲識新年課，都非舊日圖。詞分詩料帳，酒奪飯工夫。鍛息柳邊手，鑷閑花裏鬚。寒消芳草綠，打急辦行厨。
謹和老人欲還故廬 洪咨夔
颼颼破屋小青裯，客枕頻年寄道周。行止非人真可笑，窮通有命尚何愁。春風舊壘雙飛燕，宿雨新巢百拙鳩。信是還家貧亦好，德人何處不天遊。
謹和老人春行 洪咨夔
抗疏明時效伏伽，一歸七度試春紗。柔風綠遍庭前草，細雨紅催陌上花。惠遠買來猶濁酒，趙州喫去只粗茶。回頭恰恰鶑啼處，黄四娘今尚有家。
又塔院 洪咨夔
僧伽傳法處，阿育放光時。到頂直無縫，透心橫有枝。梅間詩鳳咮，竹裏酒鴟夷。醉上危層去，空明渺所思。
燈夕獨酌  其一 洪咨夔
鈿車羅帕禁街夜，珂傘炬城沙路春。少不自强今老矣，落梅風暖酒生鱗。
燈夕獨酌  其二 洪咨夔
海濤風定柳枝曲，江檝波明桃葉歌。剪燭停盃聽宛轉，不妨白雪映青蛾。
送游考功將漕夔門  其一 洪咨夔
溫公一傳諫議劉，菊坡一傳吏部游。長庚伴月天欲曉，西照太白南羅浮。
送游考功將漕夔門  其二 洪咨夔
神鼎一鑄魑魅怖，法鼓四震波旬悲。祖宗涵養天下氣，留得此脈扶顛危。
送游考功將漕夔門  其三 洪咨夔
欲鳴不鳴銜口馬，欲去不去羸角羝。排天絕叫河漢裂，隻舸飛上岷江西。
送游考功將漕夔門  其四 洪咨夔
古來刀鋸鼎鑊具，用待誹謗妖言人。掁觸不怒予節去，惟天爲大知堯仁。
送游考功將漕夔門  其五 洪咨夔
金湯棄去七百里，珠玉走盡六十州。誰生厲階不可問，桔柏江上風颼飀。
送游考功將漕夔門  其六 洪咨夔
燒畬瀼外竹枝瘦，踏磧灘上桃花肥。繡衣故鄉豈不好，爲天下計毋庸歸。
送游考功將漕夔門  其七 洪咨夔
四肢誰謂可無骨，五臟自信難留寒。跂予望之不得語，但願萬里書平安。
正月二十四日早夢乞聰明於東坡 洪咨夔
東來一舸橫天上，御風而行無點浪。有人野服帽高簷，宛如赤壁圖中樣。舉手疾聲呼先生，爲我心孔開聰明。輾然一笑若相語，乞得聰明不如魯。
老人晚得女真真又曾孫女金華皆再周而殤葬塔院後今春焚化用前韵賦詩謹和 洪咨夔
窣波影裏誦陀伽，古佛燈籠護絳紗。智慧竭羅雖正果，慈悲妙善亦空花。怕寒婉孌初拳蕨，望雨醒鬆細舌茶。節物感人還自解，有兒何用女當家。
送澄維那訪舊湖山 洪咨夔
梅子酸猶淺，桃花豔已饒。春風開口吸，明月換肩挑。鶴向平湖放，猿從古洞招。出門天地闊，何處不逍遥。
葉主簿挽詩 洪咨夔
生理鴟夷子，心期桑苧翁。行厨脩竹月，坐艦落花風。雛好纔孤鳳，行疎忽斷鴻。吳松明遠目，一點夕陽紅。
謹和老人古硯韵 洪咨夔
破壞憨僧衲，凹欹漫叟漥。吐雲頭縮蜃，啖月口呿蟆。宮㜮愁難捧，堂胥怒可撾。莫貪濡筆利，浪草侍中麻。
路逢徽州送牡丹入都 洪咨夔
飛絮遊絲弄霽華，出門芳草渺天涯。太平莫道全無象，脫繡鳴鈴傳送花。
首夏一絕示徐錦囊 洪咨夔
金丸未熟櫻桃過，錦幄俱空芍藥來。共坐晚凉觀物化，床頭有酒爲君開。
答王仲鈞  其一 洪咨夔
無言安止止，不動妙如如。暴虎未聞道，汗牛空讀書。赤窮遑恤後，白坐且求初。寂歷野花晚，嫣然風雨餘。
答王仲鈞  其二 洪咨夔
老鏡風霜飽，離觴歲月悠。曲多傳郢水，詩亦到蘇州。拽轉撩天鼻，抽將閙市頭。投林毋用急，時至會封侯。
次子有下第韵 洪咨夔
東風換骨立成僊，五色終迷自古然。龍變未符今舉讖，鶴來當驗後科緣。情如中酒宜親酒，命合腰錢會有錢。許買娉婷供老伴，不妨遲得兩三年。
答駱肖秦 洪咨夔
過我葵榴巷，留君筍薤厨。襟懷新雨快，面目故山癯。自笑孤飛鶴，誰憐返哺烏。未應埋沒得，囊有萬驪珠。
初夏即事一首謝俞德遠惠茶 洪咨夔
病眼昏花懶讀書，閉門恬養冉溪愚。一簾草色蛤呼伴，四壁樹陰雞護雛。已是歸來何用引，本無太極不須圖。小團自汲新泉試，凉滿松風石銚爐。
重午山蹊獨步 洪咨夔
扶病索清蔭，循林步幽霏。花拈勃姑飯，草拾蝦蟆衣。良藥觸手是，壯容轉頭非。易補天上漏，難駐人間暉。寒暑遞流斡，悲樂相因依。功名少終吉，富貴多危機。李泌語欲咽，屈平志空違。不如滿引酒，舉世知我希。
觀物  其一 洪咨夔
飽飯茶甌罷，閑觀萬物情。狗加獅立號，貓冒虎爲名。故沼慈姑王，新畦腐婢榮。蟬從何許變，忽送出林聲。
觀物  其二 洪咨夔
薄命天元定，深居日轉長。塔鈴空洛度，車鐸慣琅璫。筍長竹還老，蓮遲荷自香。羨他雛又乳，雙燕勝春忙。
抹利 洪咨夔
翡翠簾帷雪透肌，纖風不動閙香吹。裴回顧影精神發，省得京華識面時。
晚蓮 洪咨夔
颯然秋入井梧嘶，窗下紅蕖始脫泥。但有意開何論晚，縱無力上不嫌低。魚貪芳影機還熟，蝶怕深香路自迷。更把閑情堅耐着，明年花與屋簷齊。
凉月  其一 洪咨夔
蓮房折盡只留荷，露蓋班班一丈過。高下橫斜無定影，聚凉着得月明多。
凉月  其二 洪咨夔
金粟安排雨後黄，定知花亦愛新凉。夜深月透玲瓏影，花自光明月自香。
挽阮倅 洪咨夔
膠庠推博洽，州縣著廉平。人物萬夫特，山川千古英。虬髯橫意氣，猿臂鬰功名。一掬同年淚，西風浩蕩情。
挽李丞 洪咨夔
篤敬古君子，公平賢大夫。筆端知已有，券外得心無。落日摇牆竹，淒風墮井梧。蓄深施不盡，留與讀書符。
和子有催歸 洪咨夔
卜廬必擇地，買鄰不論金。出機與入機，去心即來心。拗性臨川翁，罷相老境侵。霜竹鍾山寺，雅寄金玉音。强項峨眉僊，渡海憂患深。𥝧稏陽羨田，歡言飽甘霖。故山月在眼，客屋風滿襟。欲歸欠生業，隨寓如家林。覓榿適閑趣，借竹供清吟。俛仰一逆旅，乾坤古猶今。
謹和老人蓮桂  其一 洪咨夔
點破秋光數葉荷，水清時見小魚過。渟涵風露三更足，收拾江湖萬頃多。
謹和老人蓮桂  其二 洪咨夔
搗成一百八丸黄，入手能令熱惱凉。金粟如來身已化，蕊珠僊子骨猶香。
移居西郭重樓 洪咨夔
欲歸未辦買山資，東寄西存漫一枝。樓上起樓渠自巧，客中作客我何癡。崎嶇溪步通虛市，鬰屈山蹊護短籬。不用子猷親種竹，屋頭元有綠猗猗。
自和 洪咨夔
得寮便住似西資，誰暇安巢更擇枝。閤密不妨中酒聖，樓明大好養書癡。誌公分料存刀尺，龐老家風欠笊籬。大厦千間宵八尺，傍人莫笑太窮猗。
小雪前三日鍾冠之約余侍老人行山舟發後洪入杜塢自鄭蓋庵過閬山趨翔鳳山菁山徧覽楊墳秀園遂至何山道場山乘興薄吳興訪玉湖書院水晶境界而歸自戊子至庚子陰晴相半勝處輒徘徊賦詩飲酒偉哉觀也數詩見後 長橋渡 洪咨夔
溪流轉處兩三家，落落疎林淺淺沙。可是小春風物早，檐頭一束杜鵑花。
小雪前三日鍾冠之約余侍老人行山舟發後洪入杜塢自鄭蓋庵過閬山趨翔鳳山菁山徧覽楊墳秀園遂至何山道場山乘興薄吳興訪玉湖書院水晶境界而歸自戊子至庚子陰晴相半勝處輒徘徊賦詩飲酒偉哉觀也數詩見後 閬山妙嚴院松月堂讀張汪二公詩有感用無垢韵 洪咨夔
止水攪不動，好山邀輒來。松間寒月晚，似欠兩翁催。
小雪前三日鍾冠之約余侍老人行山舟發後洪入杜塢自鄭蓋庵過閬山趨翔鳳山菁山徧覽楊墳秀園遂至何山道場山乘興薄吳興訪玉湖書院水晶境界而歸自戊子至庚子陰晴相半勝處輒徘徊賦詩飲酒偉哉觀也數詩見後 宿妙勝閣 其一 洪咨夔
鈎輈格磔鳥呼晚，勃窣媻姍人試寒。野水不流山四合，寶華雲裏着欄干。
小雪前三日鍾冠之約余侍老人行山舟發後洪入杜塢自鄭蓋庵過閬山趨翔鳳山菁山徧覽楊墳秀園遂至何山道場山乘興薄吳興訪玉湖書院水晶境界而歸自戊子至庚子陰晴相半勝處輒徘徊賦詩飲酒偉哉觀也數詩見後 宿妙勝閣 其二 洪咨夔
一徑白雲明似雪，滿山紅葉豔於花。過溪買酒等閑事，只恐客來非當家。
小雪前三日鍾冠之約余侍老人行山舟發後洪入杜塢自鄭蓋庵過閬山趨翔鳳山菁山徧覽楊墳秀園遂至何山道場山乘興薄吳興訪玉湖書院水晶境界而歸自戊子至庚子陰晴相半勝處輒徘徊賦詩飲酒偉哉觀也數詩見後 出閬山 洪咨夔
無雨又無日，此行天相之。荒園遺木老，古隧得峰奇。霜晚蔬猶劍，風溫茗已旗。行厨何用許，勝處可忘饑。
小雪前三日鍾冠之約余侍老人行山舟發後洪入杜塢自鄭蓋庵過閬山趨翔鳳山菁山徧覽楊墳秀園遂至何山道場山乘興薄吳興訪玉湖書院水晶境界而歸自戊子至庚子陰晴相半勝處輒徘徊賦詩飲酒偉哉觀也數詩見後 謹和老人鳳口遇雨 洪咨夔
狂暖釀成雨，逆風摇斷橈。寂談王舍衛，悶想鬰臺蕭。遊興孤芒屩，歸期數翠翹。推篷占霽色，木末散聲招。
小雪前三日鍾冠之約余侍老人行山舟發後洪入杜塢自鄭蓋庵過閬山趨翔鳳山菁山徧覽楊墳秀園遂至何山道場山乘興薄吳興訪玉湖書院水晶境界而歸自戊子至庚子陰晴相半勝處輒徘徊賦詩飲酒偉哉觀也數詩見後 翔鳳山資福寺 洪咨夔
聽雨客無寐，放晴山有靈。禪關深紫翠，勳廟肅丹青。鼇負摩雲碣，龍扶拱日屏。真如無盡意，石澗水泠泠。
小雪前三日鍾冠之約余侍老人行山舟發後洪入杜塢自鄭蓋庵過閬山趨翔鳳山菁山徧覽楊墳秀園遂至何山道場山乘興薄吳興訪玉湖書院水晶境界而歸自戊子至庚子陰晴相半勝處輒徘徊賦詩飲酒偉哉觀也數詩見後 宿資福小閣次梁間韵 其一 洪咨夔
古木陰陰兀老蒼，月於疎處弄昏黄。巡簷不見梅花面，認得東風句子香。
小雪前三日鍾冠之約余侍老人行山舟發後洪入杜塢自鄭蓋庵過閬山趨翔鳳山菁山徧覽楊墳秀園遂至何山道場山乘興薄吳興訪玉湖書院水晶境界而歸自戊子至庚子陰晴相半勝處輒徘徊賦詩飲酒偉哉觀也數詩見後 宿資福小閣次梁間韵 其二 洪咨夔
小窗無欠亦無餘，一榻翛然雪透膚。收拾故書藏恰好，怕人寫入鳳山圖。
小雪前三日鍾冠之約余侍老人行山舟發後洪入杜塢自鄭蓋庵過閬山趨翔鳳山菁山徧覽楊墳秀園遂至何山道場山乘興薄吳興訪玉湖書院水晶境界而歸自戊子至庚子陰晴相半勝處輒徘徊賦詩飲酒偉哉觀也數詩見後 楊墳 洪咨夔
生前圖形燿凌煙，死後起冢高祁連。垛樓陰合蒼官立，輦路苔生石翁泣。吳人最重十月朝，紙錢掛冢風飄飄。積金至斗命可買，玉带貂冠鎮長在。
小雪前三日鍾冠之約余侍老人行山舟發後洪入杜塢自鄭蓋庵過閬山趨翔鳳山菁山徧覽楊墳秀園遂至何山道場山乘興薄吳興訪玉湖書院水晶境界而歸自戊子至庚子陰晴相半勝處輒徘徊賦詩飲酒偉哉觀也數詩見後 何山書堂 洪咨夔
日高裹飯看何山，山缺東南水遶關。松檜不摇風自度，讀書聲在白雲間。
小雪前三日鍾冠之約余侍老人行山舟發後洪入杜塢自鄭蓋庵過閬山趨翔鳳山菁山徧覽楊墳秀園遂至何山道場山乘興薄吳興訪玉湖書院水晶境界而歸自戊子至庚子陰晴相半勝處輒徘徊賦詩飲酒偉哉觀也數詩見後 道場山 洪咨夔
何山如幽人，道場如大家。穰穰衲子脚，剌剌騷翁牙。挾雋控寒飈，搜光躡晨霞。危顛矯窣堵，平疇畧汙邪。巖泉跑虎湧，徑松髯龍拏。鍾梵破深寂，金碧開紛葩。脩廊步屐峻，傑閣望眼賒。山勢珮玦矗，湖光鏡奩谺。清苕杳靄入，古弁空濛遮。列翠不可唾，群籟無敢譁。坐我旃檀林，酌之槍旗茶。宇定岫出雲，語妙天雨華。吾生久墮甑，昔遊慣乘槎。夷猶廬阜陽，宿留岷江涯。高曾凌嶠棧，卑或搜崖漥。昨夢難歷省，此行足雄誇。老親八十健，閑儔二三嘉。拍浮一葉眇，收攬萬景奢。富貴上蔡犬，貧賤東陵瓜。未須笑落鐸，誰能苦觰沙。候門占噪鵲，旋橈趁歸鴉。奇事恐沒沒，舉詩屬僧伽。
小雪前三日鍾冠之約余侍老人行山舟發後洪入杜塢自鄭蓋庵過閬山趨翔鳳山菁山徧覽楊墳秀園遂至何山道場山乘興薄吳興訪玉湖書院水晶境界而歸自戊子至庚子陰晴相半勝處輒徘徊賦詩飲酒偉哉觀也數詩見後 玉湖書院懷二倪 洪咨夔
苕霅趍太湖，地少天宇寬。高低寶樓閣，盛之水晶盤。中有讀書廬，八窗頫晴瀾。衡弁儼相望，不受湖光吞。彼美金玉人，伊吾斗闌干。騎鯨渺何許，衰柳風露寒。
小雪前三日鍾冠之約余侍老人行山舟發後洪入杜塢自鄭蓋庵過閬山趨翔鳳山菁山徧覽楊墳秀園遂至何山道場山乘興薄吳興訪玉湖書院水晶境界而歸自戊子至庚子陰晴相半勝處輒徘徊賦詩飲酒偉哉觀也數詩見後 葉推官無盡景 洪咨夔
繫舡官柳根，闤闠得深密。日落遠水明，雲收好山出。天開有聲畫，人立無價璧。酒行不須多，鷺下菰蒲夕。
梅  其一 洪咨夔
風霜摇落都盧盡，一點春回造化家。萬物成終又成始，須將艮體看梅花。
梅  其二 洪咨夔
寒根不與物俱陳，髁髁梢頭寂寂春。却月凌風誰會得，不沾一葉是真身。
和樓前梅  其一 洪咨夔
飛香漲艷拍簷牙，暖熱樓居鄂陸家。寶髻盤鴉冰柱曉，倚闌平折北梢花。
和樓前梅  其二 洪咨夔
樓高夜靜月華陳，冷浸含章一段春。人影花光相上下，定知梅亦解分身。
送李致遠安遠簿  其一 洪咨夔
四海幾青眼，五車今白頭。信天投矮屋，覓地起岑樓。山迥風煙合，江平潦霧收。誰歟人物計，留取備枚鄒。
送李致遠安遠簿  其二 洪咨夔
與我迭知己，喜君初得官。時來寧論晚，身健莫辭難。訪雪牽魂夢，停雲寄肺肝。斯文元氣在，努力好加餐。
夜坐 洪咨夔
夜永難爲睡，群兒坐伴翁。漉虀冰甕碧，撚豆雪爐紅。清誦聽還雋，閑談笑又烘。安排明蚤供，薺長後園叢。
大人和云樓底雪千峰樓頭着寓翁梅方開萼綠桃已亞枝紅斟淺偏勞勸眠遲不受烘錦城春在眼何暇問蠶叢時四川李制置以榮州見辟辭之也某因用前韵 洪咨夔
寄榻高寒地，收心懶散翁。雞鳴虛室白，鴉起小窗紅。古操塵絃拂，新詩凍研烘。桃梅芳意覺，不是去年叢。
洪崖圖行 洪咨夔
脩髯危肩老僊人，布袍革带烏靴巾。胸中不着半點塵，天地萬象肧腪春。扇者橘，書者栗，瓢者朮，韁而掣者葛，笠而鞭者拙。中間厖然大者雪，從我兩髯三髧一蹩躠。馿何鈍，奴何癡，前掣後鞭趣使馳。麾鞭愈急行愈遲，掣韁欲斷人馿疲。但見尻禿禿，蹄局局，欲墜不墜止鳴木。本無伎倆能噴玉，正可吞聲春草綠。先生御氣存其神，下馿步行意更真。從渠蹇材拗莫馴，超然目送八極轡鳳驂麒麟。
歲晏  其一 洪咨夔
得路隻輪車易上，失時獨幅被難眠。淡黄虀飯茅柴酒，東掩西遮也過年。
歲晏  其二 洪咨夔
百想卧輪翻伎倆，三生圓澤弄精魂。何如靜對梅花坐，春滿江南雪後村。
謹和老人賦梅 洪咨夔
寄得江南驛信來，窺林映水幾枝開。形容綺語空能絮，酬答芳心總已灰。厭舊趨新和粉染，奪真弄假點酥裁。紛紛兒女春風惱，却笑詩翁醉打隈。
和趙保之青田即事 洪咨夔
寶犀壓帳春風入，渴烏傳箭寒澌滴。砉然推枕起放衙，霜月滿庭鳧鴈集。簿書顛倒六作五，文移縱橫一取十。精神坐照吏姦破，政事流從儒術出。墨池霹靂送飛雨，積案如山笑譚畢。逢迎合爪遞相賀，戒石亭前見天日。公餘琴疊舞胎僊，客退爐熏齋繡佛。芳蹊桃李不自言，舊燕新鶑沸消息。詩筒入手如見面，金井新泉生玉色。汗青不朽須早計，過眼年華征羽急。
臈月二十五夜 洪咨夔
炙玉懷雪貍，膾銀憶冰鱭。異哉山澤荒，坐我窮鬼祟。兒頭似耶白，相對玩殘歲。爐寒灰熒熒，檠涸燈翳翳。擘柑老赤脚，煖酒小青髻。一酌佳入蔗，再酌甘勝薺。陶然會道妙，嗒然司德契。吾身與乾坤，共此小關捩。三百六十節，一節一節繫。四萬八千息，一息一息繼。日月有往來，陰陽有開閉。太和行其間，周流無邊際。臈盡梅紛披，春回柳摇曳。非時難强揠，有命莫過計。顔回簞瓢空，季路縕袍弊。只恐非大賢，公不待後世。
送程宗武遊岝崿 洪咨夔
驟暖揠芳意，薄遊烘軟塵。亂山雲氣曉，啼鳥杏花春。人物少催老，物華新換陳。一聲鏗爾瑟，沂水綠鱗鱗。
謹和老人雪晴 洪咨夔
雲屏九折跨三休，公欲行春雪不愁。逗暖流澌鳴暗谷，送晴倒景漾層樓。似無似有草痕動，半落半開花氣浮。婆餠焦聲林外起，便從野渡喚橫舟。
元寂宮生祠行 洪咨夔
間臺珍館嚴鶴林，老桂鉅竹籠春陰。騎鶴僊翁杳莫尋，適從何來貂插金。裳珮丹青雜璆琳，旗旛繡綵薰甲沉。蕊函三洞羅森森，雲璈九奏鏘愔愔。擁爐步虛摇箕參，稽首寥陽祈博臨。庭下朝謁紛冠簪，願言福壽高於岑。問子爲誰對輒瘖，以目代口手拊襟。伊民豺虎國蠹蟫，細大敲剝無遺針。凜虞膏血供几砧，巧諛曲媚求回心。天乎少戢湯火燖，庶幾沸魚逃釜鬵。上帝福善禍必淫，高目下耳一監歆。察此頌禱皆呻吟，革彼飛鴞懷好音。嗚呼愛而祠者古，畏而祠者今。安得皞皞相忘，武城弦歌單父琴。
婆餠焦 洪咨夔
萬斛精神一握身，清吭宛轉欲飛塵。雞纔唱後便知曉，燕未來前先得春。驚覺海棠休苦睡，提醒楊柳莫空顰。最憐吉語能相報，麥熟同爲鼓腹人。
孫教授挽詩 洪咨夔
手織天孫錦，胸吞海若洋。官卑材不盡，年往慮空長。啼鳥呼春夢，飛花餞夕陽。唯餘君子澤，插架簡編香。
笋蕨 洪咨夔
小兒握固骨何弱，稚子着綳肌尚寒。豈不愛渠風味好，只應催我鬢毛殘。
浴罷氣體和 洪咨夔
浴罷氣體和，坐睡便胡床。首欹如汲瓶，數俯輒一昂。瞢騰復瞢騰，慾泯想亦忘。乾坤孰高下，今古誰興亡。矍然瞠兩眼，疎窗半斜陽。窗下櫻桃花，無風自吹香。
金不換歌 洪咨夔
東家鼎貴萬戶侯，西家暴富十谷牛。喚絲呼竹進玉舟，把酒已作明朝愁。中間人家賤貧慣，既得未得兩無患。晏眠起喫盫菜飯，飯罷亂拈書冊看。此樂名爲金不換。
酬東風引 洪咨夔
魏鄭公，田舍翁。陸敬輿，老獠奴。斯人斯人尚如許，薄命蛾眉何足數。野桃溪杏次第紅，脫袴博酒酬東風。
溪行 洪咨夔
却掃晝陰永，意行溪上汀。鬢華年減黑，草暈日添青。魚舞新磨鏡，鷗飛小畫屏。梨花寒食近，誰與管飄零。
用吳祕書正月晦韵 洪咨夔
攬春群玉寫芳懷，次第安排到藥苔。但得斯文留脈在，須教我輩放眉開。疎風細雨桃花過，竹屋柴門燕子來。老去湖山無復夢，荷鉏西崦覓榿栽。
禮滅翁退天台能仁院歸梁渚一絕寄之 洪咨夔
倒劄枯藤立晚風，山光不與水俱東。蘋花落盡蘆花老，地闊天高一箇鴻。
椶櫚 洪咨夔
舊脫敗蓑亂，新添華節高。肅容春尚靜，俠氣夏方豪。黄孕子魚腹，青披孔雀尻。豐撞知可製，雷動景鍾號。
碧桃曲 洪咨夔
草平不斷瑶池路，樓礙東風花滿樹。綠眉素頰澹裙裳，月華暖透三更露。雙成飛瓊妬高妍，引梢摇月分嬋娟。雲璈一曲迸空碧，青鸞驚起花翩翩。
燭下次海棠 洪咨夔
紅深翠淺浣花春，投老相逢過所欣。有許精神宜半睡，無多醖藉莫全醺。涵渟芳露須饒月，籠護晴暉不礙雲。成就化工真富貴，天香更與牡丹分。
送李微之倅成都 洪咨夔
鳳生丹山西，來爲太平符。矯立青琅玕，祥雲蔚相扶。一鳴合簫韶，再鳴應騶虞。散爲清明風，萬象皆敷與。色舉抑何决，矢脫金僕姑。戛摩參旗高，可望不可呼。穿花迷嬌雉，唼藻戲乳鳬。搔首重太息，春陰渺江湖。
次叔厚韵 洪咨夔
夢斷紅塵踏九衢，雲山佳處借樓居。採將瓠葉隨宜煮，拾得榴皮信意書。未問我今忘我世，須知吾本愛吾廬。黄公壚在花陰裏，磊砢從君一破除。
二佳 洪咨夔
佳笋如佳人，柔晢飽風致。佳醑如佳士，醇明負骨氣。此笋配此醑，可愛不可醉。得醉豈不好，醉恐不知味。蔚如王謝家，文雅將富貴。
二月二十七遊仙洞次壁間韵 洪咨夔
點脚地維絕，舉頭天語聞。瀑泉飛響雪，洞石湧崩雲。縹緲追元放，低回揖郭文。神清知好在，煙鎖綠苔紋。
用韵答趙主簿 洪咨夔
逸氣蓋三謝，英詞參二班。飛緌宜北闕，枉駕忽東山。花妥晝陰寂，絮吹春思閑。光風知幾轉，盡付酒杯間。
謹和老人羅山 洪咨夔
自鑄鐵成錯，誰吹灰使然。俗情床上下，野趣蜜中邊。花豔明光錦，苔痕白打錢。醉翁詩板在，山莫放童顛。
寄題辛氏塵外樓 洪咨夔
羅浮三十里，樓對玉崔嵬。風卷軟紅去，雲扶飛翠來。會心須盡帙，適性莫多杯。除得翳根盡，靈光生鏡臺。
初夏 洪咨夔
鶴帳華纓絕，牛蹊老屐穿。薄晴生晚哢，深綠護餘妍。萬卷不堪煮，百懷空自煎。朱櫻黄苦笋，小酌便陶然。
里人送芍藥用韵 洪咨夔
詩墨淋漓似小王，殷勤包贈暖紅香。楊州金繫腰何在，隨分留春共一觴。
寄高子厚 洪咨夔
盤隠門下客，流落餘兩箇。我故稔子窮，子亦諒我懦。穉松高未尺，早望屋脊過。小蓮出纔寸，便譽車輪大。急灘倒撐舡，狹路錯推磨。不誚材無堪，祗嘆命未作。沽酒勞閴寂，裹飯問寒餓。爲分猢猻愁，相對橐駝坐。有無共甘苦，休戚先吊賀。綢繆平生期，荏苒歲月蹉。人情少耐久，世事難預課。欲尋買山盟，恐踏算甕破。
憫農 洪咨夔
麥黄蠶登簇，秧青雨催耕。農家竭作時，無工搏蚊蝱。短杠鴈鶩進，脩繂螻蟻行。謨蓋溪壑滿，名言輿梁成。吞聲不敢怨，但願天長晴。
和禮滅翁感錢氏舊事 洪咨夔
民不知兵物自華，表忠消得老碑誇。虎符龍節故王國，鳳舞鸞飛今帝家。遺廟斷垣低槲葉，荒村舊井濕桐花。馮夷尚怕潮頭弩，一望西興渡口沙。
滅翁爲日者求詩 洪咨夔
大橈甲子一串穿，東州西州走諸禪。芭蕉虛實果何物，橄欖苦甜猶問天。華光佛壽十二劫，瞿曇像法一千年。兩翁見子肯倒屣，好爲推到無生前。
用鍾侍郎韵贈懶谷 洪咨夔
蒲團竹几妙高臺，瞑坐何能放眼開。門外白雲多事在，又將飛雨出山來。
暑夕 洪咨夔
樓高收晚照，野迥送宵陰。鷺下汀沙靜，螢行岸竹深。攖寧和順氣，緣督正平心。轉物天機妙，昭文不在琴。
王章 洪咨夔
皂囊盥手自封題，忘却牛衣忍凍啼。一點丹心通碧落，歲寒寧負白頭妻。
暑坐 洪咨夔
隔簾草樹隔溪山，密密深深洞啟關。水色山光無障礙，南風送入亂書間。
謹和老人夏日東山即事  其一 洪咨夔
剗草根須盡，傳花葉未多。明波撐窣堵，老石卧盤陀。煨美甘分芋，蒸肥欠裹荷。醒然下山去，明月滿林阿。
謹和老人夏日東山即事  其二 洪咨夔
菜把野園送，花枝隣巷賒。搗蟾和絳雪，騎斗弄青霞。古帖臨禽李，新詩續稻瓜。晚凉隨杖履，携酒訪魚槎。
田家建除體 洪咨夔
建鼓勸竭作，除田綠紛披。滿築沮澤岸，平流綺堘陂。定約欲水均，執熱願雨隨。破柱雷電合，危簷溜紳垂。成功一天瓢，收穫萬京坻。開元貞觀盛，閉關更休師。
和趙青田燕坐 洪咨夔
青田鶴翁杜德機，天根月窟手探之。嬰兒姹女熟摶弄，妙處不許旁人知。渠家庭院紛花藥，啄木黄鸝幾推却。流蘇百子卧春風，萬慾難供無底壑。生門死戶一線間，內丹走盡求外丹。明朝赤黄裂大山，護鼎龍虎方閑閑。
新秋藥名  其一 洪咨夔
老色蒼蒼耳向聾，秋聲欺得白頭翁。已甘草詔元無分，只苦耽詩久欠功。引興從容風月足，放懷浪宕水雲空。雨餘凉意生庭戶，夜半天河鵲信通。
新秋藥名  其二 洪咨夔
兩眼旋花雪點鬚，鑽頭故紙枉工夫。倦懷懶附子公櫝，閑性熟諳摩詰圖。枝拂雲香行到桂，葉隨風舞又催梧。乘槎欲到空青問，織女牽牛事有無。
謹和老人官山看高子厚修墓 洪咨夔
秋風問訊老芙蕖，靖節前行後阿舒。緩策穩過金絡馬，小烹佳勝蔗漿厨。何榮何辱人千古，誰是誰非冢一區。遇着好花隨處醉，莫論他屋與吾廬。
用子有述懷韵爲壽 洪咨夔
筆力强於二石弓，文場早合擅元戎。東西塗抹未爲老，左右圖書那得窮。三日窺牛酬壯志，十年到鳳策奇功。更須傳取長生訣，蜜炬高燒不受風。
俞成大送新芋 洪咨夔
謝三郎女敗蓑衣，繿縷中藏玉雪肌。柱下莫愁無乳媼，秋風得此可忘饑。
范待制挽詩  其一 洪咨夔
太白曉燄燄，飛鴻秋冥冥。氣節蚤已勁，勳名晚逾馨。冰霜蜀棧蹇，風雨秦關腥。一范不可作，岷峨千古青。
范待制挽詩  其二 洪咨夔
生不餌柏寺，死纔跨松階。浮雲忽易滅，明月終難埋。宇宙卓有立，江山渺無涯。掩卷獨搔首，西風知此懷。
和俞成大八月梅花 洪咨夔
秋光深處送春來，青葉扶疎數點梅。料是知君新釀熟，攙先九月菊花開。
謹和老人秋日遣懷 洪咨夔
鬰鬰年來亦欲東，窮魔揮斥欠天蓬。得甜自喜皆花蜜，與苦相忘獨蓼蟲。張望紅秔新作業，柴桑青菊舊家風。隣翁强解人間事，數問朱轓甚日熊。
月下用鄭大參和沾維那圓覺韵 洪咨夔
無縫冰輪萬古同，御風飛到碧天中。四方上下無遮礙，一點清光處處通。
東山即事 洪咨夔
西風卷宿祲，天高近重陽。閣虛自沆瀣，塔靜能琅璫。幽花多素英，穠香奪春芳。老木未黄落，繁陰生夏凉。棋雋决楚漢，杯壯迷彭殤。醉帽信孟嘉，歸鞭忘葛强。萬事貴適意，誰能扣蒼蒼。
九月四日過增口道中 洪咨夔
秋光拍塞小村墟，高下人家意自如。屋底四蠶抽蛹細，牆頭三桂着花疎。握兒早秫酒無限，杓子晚菘虀有餘。大似元豐年界好，天應容我老樵漁。
謹和老人九日 洪咨夔
樓頭獨立夕陽西，摇落高風萬木嘶。人自官芻銜馬口，我方社酒薦豚蹄。一塵不著青銅鏡，萬法皆空黑漆篦。節後龍山應更好，秋光拍滿錦障泥。
謹和老人賦牛尾貍  其一 洪咨夔
踏白霜明夜，牽黄木葉秋。斕斑文未豹，觳𧥆炙先牛。壓玉開三面，蒸酥讓一頭。酒邊纖手削，醉倒老浮丘。
謹和老人賦牛尾貍  其二 洪咨夔
北雪佛貍種，西風金狗秋。謀生貪過鼠，逃死喘如牛。糟熟涎奴舌，虀芳點客頭。何時明獵火，吞盡楚青丘。
趙忠簡孫璧見過有詩用韵 洪咨夔
薄命窘震凌，餘生颯糞朽。閑閑飽款竹，寂寂老鍛柳。溪空漁爭隈，野熟飲被肘。有隣晨致薤，無客夜剪韭。忽來闖戶屨，自挈問字酒。初見了眉睫，徐語應心口。顧予果誰與，恐子不我友。維昔燕夾攻，坐使汴失守。應奉固亂階，新法實禍首。療危非庸醫，救敗須國手。豐魏兩翁奮，關洛孤憤久。人謀密相濟，天意斷非偶。攻守豈必同，勝負亦常有。誰推姦人出，竟墮黠虜誘。包將復讎戈，付與掃愁帚。風雲激矢脫，日月峻輪走。殘羶污北雪，遺憾掛南斗。功名本同舟，學術廼各牖。一時策得失，千古史妍醜。忠簡社稷臣，尚起九京否。
謹和老人初冬即事 洪咨夔
莫怒狙公賦芧慳，萬緣一定不容干。老便窗下迷離暖，醉愛尊前郭索寒。屑玉晨光明沆瀣，流珠夜氣鬰蘭玕。但能飽喫長年飯，射虎南山有分看。
謹和老人初冬寓筆十絕  其一 洪咨夔
平泉草木須臾夢，金谷鶑花一撮塵。富貴若生根到底，兩家占斷別無人。
謹和老人初冬寓筆十絕  其二 洪咨夔
是非不驗道應壞，禍福無憑天也荒。便使曹瞞生賣履，已賒王衍死排牆。
謹和老人初冬寓筆十絕  其三 洪咨夔
何人地下管天條，不是臯陶即是蕭。金埒謾誇錢過斗，鐵圍寧問玉垂腰。
謹和老人初冬寓筆十絕  其四 洪咨夔
當場弄出百般奇，傀儡棚中老偃師。滿眼機關無着處，到頭線索有收時。
謹和老人初冬寓筆十絕  其五 洪咨夔
兩儀亦有盈虧數，萬物難逃出入機。一把牙籌空自苦，蓋棺着得幾通衣。
謹和老人初冬寓筆十絕  其六 洪咨夔
避風臺上深情寵，偃月堂中盡意謀。爭柰天公無面目，滿林黄葉一番秋。
謹和老人初冬寓筆十絕  其七 洪咨夔
煮茗燒香雙赤脚，撿書洗研一蒼頭。斯文興喪由天在，未用安排地起樓。
謹和老人初冬寓筆十絕  其八 洪咨夔
元子掃空桓氏業，窟郎蕩盡李家風。前人留得兒孫立，何患鸞枝不長桐。
謹和老人初冬寓筆十絕  其九 洪咨夔
方窮蔡澤問唐舉，未遇鄴侯逢懶殘。觸石起雲能沛雨，不應長作旱雷看。
謹和老人初冬寓筆十絕  其一○ 洪咨夔
命有窮通分虎鼠，事無得失盡雞蟲。東籬獨有黄花在，挹取寒香壽阿翁。
又和  其一 洪咨夔
青女籠晴試小春，門前沙路浄無塵。平洲水竹因依好，白鷺飛來不避人。
又和  其二 洪咨夔
往來魚虎澗流淺，出沒鼠狼庭草荒。宅近市傍人不到，獨迎西日上東牆。
又和  其三 洪咨夔
柳亞溪橋幾換條，鬢根添得雪飄蕭。清臞自信堪騎鶴，最喜無錢絆住腰。
又和  其四 洪咨夔
爾雅蟲魚已熟知，更將埤雅訪農師。投糟赤蟹真無價，薦餠黄雞正及時。
又和  其五 洪咨夔
終朝聒得耳神飛，東舍西隣盡販機。百樣攀花無我分，慣將簾作後堂衣。
又和  其六 洪咨夔
架上亂書兒自整，床頭濁酒婦能謀。只將翹足垂蓮勢，靜對書窗課弈秋。
又和  其七 洪咨夔
風裏行雲不自由，低眉重整玉搔頭。桃根縱有飛花渡，燕子寧無接翅樓。
又和  其八 洪咨夔
寒燈芳燼發春紅，讀到豳詩繼匪風。吾道有消還有長，欲將此意寫絲桐。
又和  其九 洪咨夔
蟹正肥時秋色老，鴉爭噪處夕陽殘。未須多進玻瓈椀，滿樹霜紅正好看。
又和  其一○ 洪咨夔
天時人事共流通，何用將冰語夏蟲。判爲梅花多釀酒，春風裏着蜜翁翁。
仲冬九日還可庵謁墓遂入都 洪咨夔
未放梅梢一箇春，枇杷花已玉嶙峋。霜靴带取苔痕去，應被孤猿野鶴嗔。
臺中聽雪 洪咨夔
淅瀝松廳夜，空山一樣聲。冰霜元自勁，水月更添清。衾薄難留夢，窗虛易得明。庭烏催奏墨，未曉已先鳴。
太一宮齋祭呈司封吳舍人 洪咨夔
寶鑰轟霄啟玉晨，風恬雪霽浄無塵。東皇太一紫壇曉，世界大千青陸春。藜杖流光環珮集，鏠旗歛影豆籩陳。樂歌須仗甘泉筆，斧藻天家泰道新。
謹和老人除日 洪咨夔
吾道何通塞，人情自寂喧。無羔還可茗，有鶴不須錢。議論追嘉祐，聲名續貞元。壽親惟此爾，一笑柏椒邊。
清凉院僧房致齋 洪咨夔
花片牆陰晚，禽聲屋角晴。東風猶峭在，煨芋坐深明。
銓闈董試上巳二絕  其一 洪咨夔
天氣年年只麽新，官忙不似舊閑身。油車畫舫西湖閙，可惜埋頭典却春。
銓闈董試上巳二絕  其二 洪咨夔
柳暗鴉嬌日正長，筆頭風雨響脩廊。一簾芳碧雙蝴蝶，也解尋人姓字香。
除夜哭內 洪咨夔
密雪疎風客屋穿，幾回除夕伴憂煎。團欒方索日邊飯，契闊已成松底眠。畫火何堪思舊事，理衣誰與管新年。平時戒汝無多酌，爭得屠蘇到汝前。
省闈試士 洪咨夔
東風蓆帽快行催，渾爲天家造士來。捧詔九霄雲氣濕，分題五色日華開。揀金沙裏須精鑒，脫穎囊中盡異材。容受直言天子聖，好聽臚唱響春雷。
六月五日集英殿策士從官待宣于內軍器庫廊 洪咨夔
漢廷與目策英豪，投釣知誰首掣鰲。百日紅連綸閣迥，萬年枝拂禁城高。內廊坐永風生席，輦路歸遲月映袍。西抹東塗渾忘却，一絇短雪不堪搔。
六月十六日宣鎖 洪咨夔
禁門深鑰寂無譁，濃墨淋漓兩相麻。唱徹五更天未曉，一池月浸紫薇花。
恭和御製賜吳叔告已下聞喜宴詩 洪咨夔
致主唐虞澤兆民，賢才端是國精神。作人欲返皇風古，拔士先隨聖化新。收歛文章歸獻替，安排事業到彌綸。宸章屬望丁寧甚，上答天恩莫愛身。
謹和老人瘳字韵 洪咨夔
本期洗眼看伊周，到此華胥只夢遊。爛熳蒼苔心事晚，婆娑紅槿鬢華秋。藏頭欲效鑽沙鼈，捫舌空成噍草牛。飯豆芋魁渾好在，得歸不藥病還瘳。
謹和大人喜晴 洪咨夔
雨脚如麻日日然，垂成生恐壞豐年。九重肸蠁通方寸，一點光明徧大千。喜動朝行花底散，愁銷野次葦間緣。奄觀銍艾霜風晚，重壓牛車倍費鞭。
閏月廿六日奉御香祈天竺觀音於昭慶寺是日得霽 洪咨夔
大士慈悲出補陀，掃除陰翳作人和。武康芋子鹽官棗，遇着豐年也倍多。
謹和老人賦退朝 洪咨夔
世事鵬斥鷃，人情燕伯勞。心須腔放闊，眼要孔提高。陳力惟求健，承恩敢恃牢。熟思歸計是，春酒薦蔞蒿。
下元節後省試進奏院吏 洪咨夔
推雲不動雨聲苦，醖雪未成風力乾。瘖鶩一庭淘墨汁，也煩老子坐深寒。
十一月五日鎖學士院 洪咨夔
樓頭禁鼓試初撾，催草江淮督使麻。落紙一簾風雨疾，不知斜墨陣翻鴉。
直玉堂和李參政絕句 洪咨夔
曲折宮牆日影方，堂深人靜似山梁。斲櫚葉底梅花老，次第風光到海棠。
老人生朝爲壽 洪咨夔
迎侍京華又見春，天時人事一番新。丙申兒遇丙申歲，己卯爺逢己卯辰。本分法門行得熟，長生樣子學來真。斑衣奉酒多爲壽，滿眼光風正可人。
正月十九日孟享從駕  其一 洪咨夔
黄繖中間一點紅，繡雲鹵簿海棠風。鈞容聲出雲霄外，馬上誰憐有老聾。
正月十九日孟享從駕  其二 洪咨夔
新將給事換前銜，班被真除法從攙。道是緊頭人不信，回看壓得兩緋衫。
太廟致齋 洪咨夔
風雨殘春晚作晴，寶山深靜勃鳩鳴。雲收翠戟龍文潤，日透金鋪獸面明。蠶出火時桑正沃，秧抽穎處麥還成。在天列聖孫謀遠，流福人間釀太平。
天基聖節錫宴致語口號 洪咨夔
寶鳳銜春度玉墀，開基節後即天基。日行黄道三辰秩，斗轉蒼龍萬象熙。扶起車攻常武運，做成既醉太平時。千官拜舞東風裏，歡上延英萬歲巵。
端平二年端午帖子詞 皇帝閤 其一 洪咨夔
更化開皇極，中興兆赤符。節摽千歲曆，氣協五時圖。
端平二年端午帖子詞 皇帝閤 其二 洪咨夔
雨足秧分甽，風清麥弄岐。聖心涵水鏡，即是太平基。
端平二年端午帖子詞 皇帝閤 其三 洪咨夔
明進離方午，柔生遇已陰。妙參三聖易，細測兩儀心。
端平二年端午帖子詞 皇帝閤 其四 洪咨夔
緝熙虛敞薰颸細，清燕深明晝晷長。大學中庸繙詠久，金猊幾度手添香。
端平二年端午帖子詞 皇帝閤 其五 洪咨夔
登進英才追慶曆，開延正論踵咸平。朝廷有道長如此，拜賜宮衣信是榮。
端平二年端午帖子詞 皇帝閤 其六 洪咨夔
王師一舉下河東，好定規摹繼伐功。入眼宮槐宜夏日，轉頭關柳易秋風。
端平二年端午帖子詞 貴妃閤 其一 洪咨夔
珮襲芳蘭碧，釵明寶篆紅。深宮三十六，同被二南風。
端平二年端午帖子詞 貴妃閤 其二 洪咨夔
萱長宜男草，榴開結子花。歡聲喧令節，慶事屬天家。
端平二年端午帖子詞 貴妃閤 其三 洪咨夔
綺疏浸影槐龍轉，繡戶浮香艾虎垂。硯冷玉蜍金井水，手抄警戒愛君詩。
端平二年端午帖子詞 貴妃閤 其四 洪咨夔
裁成寶月翻宮扇，織就祥雲製御衣。朝賀歸來無點暑，坐看燕子引雛飛。
端平二年端午帖子詞 貴妃閤 其五 洪咨夔
穿蓮漏永金鋪邃，雪藕衣輕玉殿凉。好把無邪毋不敬，細挑綵字壽君王。
端平三年春帖子詞 皇帝閤 其一 洪咨夔
龢鳳東風轉，携龍北斗回。人間遒鐸振，天上獸樽開。
端平三年春帖子詞 皇帝閤 其二 洪咨夔
冰天寒色餞，暘谷霽華賓。生意乾坤滿，宸襟一點春。
端平三年春帖子詞 皇帝閤 其三 洪咨夔
寬大朝廷詔，中和郡國詩。欲求躋慶曆，先使見淳熙。
端平三年春帖子詞 皇帝閤 其四 洪咨夔
喚仗紫宸披曉靄，退朝清燕坐晴霏。簡編有味爐熏永，鈴索無聲漏箭稀。
端平三年春帖子詞 皇帝閤 其五 洪咨夔
東風送喜上天顔，吉語飛來井軫間。榆塞雪消鳴鏑靜，柳營月暖擊刁閑。
端平三年春帖子詞 皇帝閤 其六 洪咨夔
麥苗培秀臘前雪，稻種浸芽春後晴。野老田夫觀治象，便從新歲賀升平。
端平三年春帖子詞 皇后閤 其一 洪咨夔
太液輕澌泮，溫明霽日融。菜流芳荇碧，花頌瑞椒紅。
端平三年春帖子詞 皇后閤 其二 洪咨夔
甲觀韶光集，禖壇好語傳。思齊男慶百，假樂子宜千。
端平三年春帖子詞 皇后閤 其三 洪咨夔
塗山陰贊夏王化，媯汭密裨虞帝仁。保合大和無間斷，際天蟠地一般春。
端平三年春帖子詞 皇后閤 其四 洪咨夔
關雎風化冠周南，次第桃夭及葛覃。農事未興先獻種，女紅方起又親蠶。
端平三年春帖子詞 皇后閤 其五 洪咨夔
殷雷金鑰千門邃，斜月璇題六寢深。禁柳護寒鴉未起，求衣已獻晚朝箴。
端平三年春帖子詞 貴妃閤 其一 洪咨夔
梅試催粧粉，蘭披入夢香。迎春占北斗，受福拜東皇。
端平三年春帖子詞 貴妃閤 其二 洪咨夔
象應軒龍次，恩承帝座光。燕壇風澹蕩，蠶館日舒長。
端平三年春帖子詞 貴妃閤 其三 洪咨夔
春透蓬萊碧玉壺，晴窗恭侍寶奎敷。從容玩畫家人卦，取次題箴列女圖。
端平三年春帖子詞 貴妃閤 其四 洪咨夔
鳷鵲雪殘籠霽景，鵁鶄波暖颺紋漪。宮中不用催行樂，草木群生各自熙。
端平三年春帖子詞 貴妃閤 其五 洪咨夔
萬年枝上綵裁綠，千葉花頭酥點紅。鏡綬囊絲相映燭，探先半月慶流虹。
壽劉宰 洪咨夔
製錦新城衣錦歸，種桃遺愛蒲桃蹊。恩波淮水流不盡，福力螺山高與齊。天上已催班玉筍，日邊行見月璇題。歡聲都是長生曲，薰作香雲覆寶猊。
壽劉丞 洪咨夔
秋橫岱嶽氣象豪，仰瞻萬仞青且高。上凌層漢直咫尺，下視列岫真兒曹。此山萬古儲勝跡，年年人慶東平日。誰知此嶽復降神，鍾作南州人第一。我公之生超凡塵，申甫當年應此身。嶽之大兮公器宇，嶽之秀兮公精神。平生節義磨天地，冰雪丰姿了無翳。詞鋒凜凜人膽寒，少年斫却月中桂。人指杭川水遶東，于今清澈亦如公。太平官府能重創，等閑清興獨哦松。他年三鳳成名了，笑道雙親猶未老。料應坐席煖方生，又赴九天紫泥詔。金鴨香濃慶誕神，好看戲綵滿堂新。不須把酒殷勤祝，嶽算從來無盡春。
太后挽詩  其一 洪咨夔
德名三后並，母道兩朝尊。勇决高千古，危疑定一言。先期還政事，隆禮改山園。哀挽西郊道，雲愁晝亦昏。
太后挽詩  其二 洪咨夔
扶日行黄道，乘雲上紫微。憂勞形末命，恭儉見陳衣。布德開刑網，和戎戢武威。要知懷重處，行路涕交揮。
挽謝疊山 洪咨夔
千古精忠日月光，恨無麟筆寫堂堂。還家耻作梁江總，辟穀誰如韓子房。後死十年應有待，輕生萬里故非狂。有兒可拾江邊骨，須信人亡道不亡。
送石士志推官赴調 洪咨夔
石友抱奇璞，朅來掾吾邦。昂然凌霄姿，莒鼎獨力扛。入幕有此士，諸人亮難雙。決事風赴谷，哦詩雨翻江。青衫裹妍骨，黑髮今眉龐。世無九方皋，誰識驪與駹。一朝解綬去，船鼓催逢逢。闔府少顔色，我心若爲降。倦游方閉門，寄傲但一窗。惜別不得餞，况能綴羊腔。明廷急才俊，召驛南逾瀧。森森鄧林枝，剪拔窮株樁。豈其飯牛戚，未作展驥龐。早晚對北闕，葉鐘發鯨撞。
奉使燕山回早行書事 洪咨夔
露滿中庭月滿天，秋來懷抱轉悽然。客程恨不日千里，歸思亂如雲一川。故國傷心那忍說，遺民望眼幾回穿。當家舊事堪垂淚，海上看牛十五年。
姪壽叔祖 洪咨夔
鵲噪梅梢喜報晴，催開幾葉砌邊蓂。和薰愛日如春日，光動文星映壽星。賓客稱觴應滿座，兒孫戲綵自盈庭。萱堂幸繼芝蘭末，仰祝百千龜鶴齡。
句  其一 洪咨夔
拓罷淮南金戟牙，時平來坐野僧家。槍旗謾摘社前雨，旌節旋移春後花。
句  其二 洪咨夔
生憐一架明於雪，終殿群芳嫁却春。
句  其三 洪咨夔
風雨寂歷蘆荻秋，梧葉落盡斜陽洲。
默坐偶成  其一 鄭清之
洹河見水老如新，此見云何別妄真。心本佛心須作佛，境皆塵境莫隨塵。空中花果浮生眼，夢裏悲歡現在身。萬事盧胡喫茶去，不知誰主更誰賓。
默坐偶成  其二 鄭清之
底須莫莫更休休，老去浮湛一敝舟。病惱幻軀天惡劇，醉尋熟睡我先籌。眼前勤惰書開闔，窗下陰晴雨散收。假使莊生夢爲蝶，也應貸粟監河侯。
默坐偶成  其三 鄭清之
睡魔勾引鶴投林，書債中拋筆似瘖。尚有烏髭贏白髮，擬尋朱汞養黄金。寸機解起千疆畝，一息能藏萬古今。塵世何人是知己，推窗明月正當心。
追記覺際偶成 鄭清之
我到家山雪尚飛，看看寒食展歸期。花開無酒蝶貽笑，春盡不吟鶑有辭。窗下竹君陪晤對，手中杖子共追隨。閑來自唱無生曲，井底泥蛇舞柘枝。
靜極 鄭清之
磨磚豈解成明鏡，打坐如何作佛身。靜閙頭頭須認着，暑中冰凍雪中春。
燈薪 鄭清之
小草虛心不染塵，傳燈會上屢焚身。光明一點元無盡，謾結空花作好春。
臂疼醫令灼艾戲成 鄭清之
幻體當如泡影觀，法身清浄本堅完。四千八萬陀羅臂，艾炷教君何處安。
食豆莢 鄭清之
西風摵摵草蟲鳴，萬莢叢中詫瑞蓂。煮啖快輸兒女吻，燃萁不忍尚堆青。
臂疼自砭 鄭清之
雲長鑿骨未爲奇，斷臂亭亭對祖師。萬法從心當自省，箇中冷暖有魚知。
有感 鄭清之
子思問學惟誠意，孟氏工夫只反身。定慧妙明何處覓，要知儒釋共天真。
秋色佳甚未能一到覺際像景謾賦二絕  其一 鄭清之
秋光澹薄有無間，掠水斜風雨脚斑。試向菰蒲深處望，嫩黄一點荇花閑。
秋色佳甚未能一到覺際像景謾賦二絕  其二 鄭清之
藕花萬柄歛春妝，賸駐霜荷葺芰裳。水路想通漁艇入，我來月下要鳴榔。
感風悶坐戲成六言一首示雲岑 鄭清之
夢覺無兩莊子，是非只一東坡。顔淵簞食爲樂，啟期带索行歌。魯侯不遇天也，伯寮其如命何。世事如棋新局，人生落葉辭柯。誰人見張平叔，何處覓藍采和。且服單方妙藥，般若波羅蜜多。
秋成風雨 鄭清之
垂垂金穎賀秋成，去逐狂風一羽輕。何事天工惡戲劇，眼前翻覆見虧盈。
雨後閑坐偶成 鄭清之
秋霖得晚晴，景色似郊坰。山向閑中碧，雲從闕處青。簷牙抽宿溜，木杪掛疎星。一枕便高卧，清風入暑欞。
兀坐 鄭清之
夜聽寒蛩曉聽蟬，梧桐疎雨晚秋天。空齋抱膝元無事，半是癡憨半是禪。
香山老惠兩貓 鄭清之
殺活禪機本自由，順行逆用總先籌。伽梨親抱貍奴送，管是南泉是趙州。
香山貓食粥 鄭清之
梵宮新遣兩貍奴，晨粥饑餐食肉如。料是伊蒲三昧熟，未知繞膝訴無魚。
冬瓜 鄭清之
剪剪黄花秋後春，霜皮露葉護長身。生來籠統君休笑，腹裏能容數百人。
茄子 鄭清之
青紫皮膚類宰官，光圓頭腦作僧看。如何緇俗偏同嗜，入口元來總一般。
贈李相士 鄭清之
未遇公卿儘好看，會將碧眼照人寒。邯鄲夢覺君休問，試卜何時可掛冠。
七月初五日城中大風雨 鄭清之
颶風超海撼官城，吹斷銀河徹曉傾。瓦陣飛翻千鵠起，屐聲旁午萬蛙鳴。駢肩重足人如醉，湧溜奔雲氣未平。誰與箋天如帝律，毒龍斥去鎖東瀛。
聞覺際被風寄頔老 鄭清之
古德把茅惟蓋頭，颶風飄屋等虛舟。矮窗猶有蒲團滑，也勝床前衮雪毬。
督覺際蒔菜 鄭清之
秋後從來數晚菘，自鋤稀甲幾多叢。莫辭榾榾頻携甕，準擬清饞玉糝翁。
偶記賦王昭君謾錄之 鄭清之
伐國曾聞用女戎，忍留妖麗漢宮中。如知褒姒貽周患，須信巫臣爲楚忠。青冢不遺芳草恨，白溝那得戰塵空。解移尤物柔强虜，延壽當年合議功。
八月初五夢桃杏枝上皆小蕊頃刻間一花先開既而次第皆拆色殊紅鮮可愛夢中爲賦一詩覺但記其第二句戲足成之 鄭清之
天孫紅錦淺深裁，爲惜芳苞未肯開。爭奈東風披拂甚，枝頭次第吐香腮。
贈談命陳總屬 鄭清之
彈鋏朱門歲月過，生涯安樂遍行窩。談天有口機關別，處世無心笑語多。自是君平忠孝在，其如曼倩滑稽何。一帆又作鴟夷去，遥想江湖聽踏歌。
八月上弦夕 鄭清之
輕風熨貼晚雲開，爲放中秋半月來。待得月圓多值雨，不如今夕共罇罍。
覺際閑坐紀所見 鄭清之
蛛網雨中時恤緯，蜂屯衙後自嬰城。竹根得土筍爭長，紙隙受風窗善鳴。
食蛤戲成 鄭清之
滿殻濡潮汐，因沙産海滣。文身吳太伯，緘口魯銅人。雀化宜分雋，蛙烹肯擬倫。試呈饕賦手，半熟酒含津。
督覺際植花  其一 鄭清之
桂後秋蘭解出奇，幽香元不許春知。移根好向它山覓，承受風光到菊籬。
督覺際植花  其二 鄭清之
兄弟梅礬是水仙，曝根向暖種宜先。銀臺金盞惟須酒，不可無渠對雪天。
催覺際殖芥 鄭清之
淡交耐久最宜蔬，風味清嚴莫芥如。沃壤深畦須蚤計，雪中滿擬飫冰葅。
觀書 鄭清之
肝脾何藥解清虛，不用參苓不㕮咀。一種單方無授受，明窗端坐只觀書。
夜雨 鄭清之
依風急雨墊秋清，疎數無時總有聲。最是可憐雲裏月，幾番陰翳幾番明。
睡起戲筆 鄭清之
范蠡功成便五湖，鴟夷未了復陶朱。爭如終老嚴陵釣，千古清名一事無。
謝天童老秋蘭  其一 鄭清之
楚畹春曾汎曉光，直留雅艷到虹藏。山中不把一枝到，世外那聞千佛香。
謝天童老秋蘭  其二 鄭清之
秋色追隨入慧光，肯携幽卉問行藏。深林未省炎凉態，來爲閑人特地香。
謝天童老秋蘭  其三 鄭清之
綠葉青青带紫光，拈來笑處沒遮藏。密圓應具楞嚴偈，非木非空出妙香。
夜雨不睡  其一 鄭清之
浮湛世事付洪喬，欹枕迢迢度永宵。雨細無聲簷溜滴，香殘有燼篆煙銷。翻盆碩鼠全欺暗，繞鬢飛蚊始作嬌。老去易驚寒暑變，幾多今夕又明朝。
夜雨不睡  其二 鄭清之
少日無歡老易愁，鶑花過眼一春休。清虛未解窮聃釋，情思誰能更孔周。白醉蹔煩簷送暖，蒼顔惟恐鏡包羞。爭知一點天然物，不共浮生作去留。
育王老禪屢惠佳茗比又携日鑄爲餉因言久則味失師授以焙藏之法必有以專之笑謂非力所及謾成拙語解嘲錄以爲謝 鄭清之
曾讀茶經如讀律，一物不備茶不出。未論煮瀹應節度，第一收藏在堅密。摘鮮封裹須焙芳，濕蒸爲寇防侵疆。朝屯暮蒙要微火，九轉溫養如丹房。育王老慧老茶事，新授秘訣乃如此。幾番惠我先春芽，朅來細問茶何似。我初謂師茶絕奇，十日之後如飲糜。頗疑緇俗果異撰，良苦輒爲居所移。吾言未終師絕叫，爲茶傳法恨不早。綺疏應合有司存，料理如前毋草草。對師大笑面欲靴，三年宰相食無鮭。長鬚赤脚供井臼，荒寒政類山人家。扊扅炊盡瓶笙吼，何曾敲雪春雲走。不如時扣趙州門，侍者可人長摸首。
竹下見蘭 鄭清之
竹下幽香祗自知，孤高終近歲寒姿。垂楊曼舞多嬌態，倚頼東風得幾時。
小軒偶成 鄭清之
齋餘宴坐息深深，萬法皆閑境會心。輕浪颭荷珠溜玉，晴曦穿竹翠籠金。岸頭舟楫人歸語，檻外菰蒲鳥去音。謾說陶車并謝屐，如如不動勝登臨。
舊冬得蔞蒿數十根植之舍傍今春遂可採擷輒持羾黄堂拙語先之聊發一笑 鄭清之
蔞蒿見錄爾雅篇，族譜系出荆楚壖。居人采擷不論錢，橫道𨈆轢如車前。物有貴賤所遇然，雞壅豕苓以帝言。世間何有正味焉，耆芰昌歜性所便。冰壺先生虀甕傳，敢驕玉食輕膏羶。天隨酷謂杞菊賢，一賦金石聲相宣。玉糝羹芋稱蘇仙，天上酥酡能比肩。憶昔客授湘湖偏，乍逢此蒿口流涎。嚼寒冰玉香滿咽，紺滑琉璃鳴貝編。糅以豚膏軟如綿，脆甘豐膩潔且鮮。天花石耳羞爭妍，木雞退飛山之巔。笑渠芽蕨成兒拳，岸視橰圃眉宇軒。七葅五菜誰敢先，獨能兄事玉版禪。一別楚産知幾年，孤根朅來植鄞川。春苗出土含曉煙，援條小摘喜欲癲。故人千里方言還，調芼酌之雙觥船。枯腸慰滿藜莧緣，食芹而美不敢專。遣送兵厨羞俎籩，噴飯一笑篔簹邊。
太史報彗星沒 鄭清之
老彗妖芒欲爇天，王良見迫爲收鞭。紫微一夜璣衡轉，甘雨祥風到野田。
謝虛齋和詩 鄭清之
關心穡事恐春遲，蹔許花風入繡旗。翠浪半天岐麥詠，玉簪數筯刈蔞詩。野亭寄韵追唐什，秋菊餐芳敵楚辭。早晚催歸漢廷右，西湖深處樂天碑。
和虛齋勸農十詩  其一 鄭清之
迢遞層陰曉自開，仙舟花底問瀛萊。文章太守非遊衍，爲省春耕特地來。
和虛齋勸農十詩  其二 鄭清之
爇天妖焰彗初沉，朝汲仁賢簡帝心。未用鋒車便脂牽，小須千里遍春霖。
和虛齋勸農十詩  其三 鄭清之
蔽日寒雲悄欲秋，仁風載路曉光浮。田翁攬抱兒孫笑，竹馬橫陳未肯休。
和虛齋勸農十詩  其四 鄭清之
問訊桑麻真郡政，按行松菊似家山。挽回和氣歸田里，只費齋鈴半日閑。
和虛齋勸農十詩  其五 鄭清之
暇日棋書六一翁，錦檣絲轡與春逢。年時豹尾車中望，山色有無知幾重。
和虛齋勸農十詩  其六 鄭清之
曉夢吟成望帝歸，征鞍未許柳絲知。笑聽鄮嶺春禽哢，去博延英午漏遲。
和虛齋勸農十詩  其七 鄭清之
酡顔醉客玉西東，半濕塵衫上翠空。鄒谷雖寒應解黍，朱車面面是春風。
和虛齋勸農十詩  其八 鄭清之
小隊旌旗半道歸，松陰緩策攬清暉。女郎未覺褰帷過，笑語相教着嫁衣。
和虛齋勸農十詩  其九 鄭清之
老黠山靈具六通，解將蒼狗護奇峰。虛齋自有青囊眼，却笑景純書未工。
和虛齋勸農十詩  其一○ 鄭清之
恰好農時踏翠煙，睡龍驚起雨公田。官程便作乘閑看，不用扁舟學計然。
宿翠山  其一 鄭清之
箯輿十里見青嶄，行盡松陰得翠巖。萬壑聲中清磬出，一峰高處白雲緘。茶新煮鼎作魚沫，僧有可人能麈談。自覺靈山緣境熟，佛禪重問後三三。
宿翠山  其二 鄭清之
暖風依日佐山行，幾許春隨屐齒生。溪舞綠雲苔出沒，田翻翠浪麥斜橫。閑中適意榮三事，歲晚無年式耦耕。一靜可能銷幻藥，剩開胸次着崢嶸。
和葺芷應直院送秋蘭韵 鄭清之
大椿凌千秋，靈芝競三秀。書傳遞誇詡，垂芳古今宙。貴耳但奇奇，相馬失之瘦。誰知楚醒花，遠避漢金酎。擇交得素節，彼哉懷春誘。夫君全德馨，內美本吾有。姑置芝與椿，秋蘭歲相壽。
南坡口號十八首  其一 鄭清之
十日南坡兩日晴，晴時不放日華明。春光似妬閑人佔，端的春風飽世情。
南坡口號十八首  其二 鄭清之
天工忽忽度年光，料理人間富貴忙。閑裏何曾關造物，一分風景亦收藏。
南坡口號十八首  其三 鄭清之
誰將春晚作冬看，添着綿衣減却難。道是麥寒猶未在，願渠麥熟且禁寒。
南坡口號十八首  其四 鄭清之
休言無地起樓臺，十箇花窠沒處栽。東近比鄰西近水，且教紅白面牆開。
南坡口號十八首  其五 鄭清之
欲識魚梁試作看，輕拋野淥罩清寒。幾回漉起空無物，輸殺羣兒下釣竿。
南坡口號十八首  其六 鄭清之
吾孫宗子喜相過，一笑檀欒似樂窩。且向尊中陪北海，直須閑裏識南坡。
南坡口號十八首  其七 鄭清之
酷愛鳥鳴山更幽，牆陰風雨但颼颼。筠籠買得春禽語，不會憂時也白頭。
南坡口號十八首  其八 鄭清之
管絃不礙登山屐，粱肉何妨滿腹書。豈是清談愧夷甫，爲無阿堵繞吾廬。
南坡口號十八首  其九 鄭清之
試向清池放小鮮，洋洋圉圉忽攸然。校人真箇知魚樂，殺活機鋒總是禪。
南坡口號十八首  其一○ 鄭清之
分席春畦僅一弓，靈根移自石窗東。饒渠五味誇仙藥，爭似鹽梅正策功。
南坡口號十八首  其一一 鄭清之
紛綸兒造信多才，果解分風作去來。我向南坡一旬雨，春陰今曉爲誰開。
南坡口號十八首  其一二 鄭清之
小窗白醉篆香遲，只有書君伴燕頤。料得人間無此樂，殷勤獻與定牢辭。
南坡口號十八首  其一三 鄭清之
枝筇掛起一旬彊，剪剪春寒到柳塘。白髮不公欺老我，偏於閑處引風霜。
南坡口號十八首  其一四 鄭清之
記得兒時誦古詩，其甘如薺謂吾欺。淡交休恨相知晚，携向晶盤笑殺伊。
南坡口號十八首  其一五 鄭清之
曉來兩鵲屋山鳴，報喜多應只報晴。似爲東皇傳好語，故留勝賞到清明。
南坡口號十八首  其一六 鄭清之
舊日都城飫子魚，一鱗今不到茅廬。果然額上通三印，盡去侯門代鯉書。
南坡口號十八首  其一七 鄭清之
安晚生涯冷似灰，別墅經營半月迴。誇與兒郎翁驟富，詩囊盈握送陳雷。
南坡口號十八首  其一八 鄭清之
紅紅白白共枝榮，怪底山茶有寧馨。倩得司花來判斷，不妨一姓養螟蛉。
辛丑仲春同黄制屬自延壽雨過禪寂 鄭清之
箯輿掠雨到僧門，带得清閑一二分。素喜堂中無偃月，朅來寺裏作穿雲。赤心莫逆唯松友，青眼相看有竹君。燒葉更聯東野句，紙窗鑽隙候晴曛。
病後和黄玉泉韵  其一 鄭清之
山扉連月款言巵，擬共還家浣客衣。愧失養生收一溉，笑擒夢豎竄三危。大槐安國休重省，兜率陀天尚緩歸。一病一衰秋後雨，孰言之武老能爲。
病後和黄玉泉韵  其二 鄭清之
赤明瀹篆正恢台，戲挹雄風滌悶懷。病骨喜隨新籜換，好詩忽餽寶珠來。巨魚未縱王褒壑，陋室聊淹禹錫階。且共理身如理國，小須握手詠康哉。
再和前韵  其一 鄭清之
爲乏刀圭飲卯巵，黄庭空想衣朱衣。三田未遣三彭去，九軌幾成九折危。瘦骨可能支夜永，醉鄉那復挽春歸。亦知有客真佳甚，握手還須笑樂爲。
再和前韵  其二 鄭清之
若時風雨候三台，憂國豐年幾入懷。執戟未愁方朔死，閉門唯喜子桑來。人間宰相真如夢，天上羣仙詎可階。事業鏤冰何所有，之乎者也矣焉哉。
再和前韵  其三 鄭清之
轅門怒髮彘肩巵，計相當年笑解衣。誰識英雄千古意，肯論性命一絲危。伏波卧看飛鳶墮，杜曲生憐獨鶴歸。自愧此身成濩落，空搔種種欲何爲。
再和前韵  其四 鄭清之
遂初雅喜賦天台，牆月東邊謾古懷。雖乏平泉供宴樂，幸尋荒徑愜歸來。蹣跚愧我無金汞，蹀躞看君上玉階。傍舍數弓畦藥本，聊支晚歲亦優哉。
再和前韵  其五 鄭清之
難追八駿舉瑶巵，肯向羅浮醉綠衣。敝服真成原憲病，枯枝幾賦仲堪危。忘憂擬問酒中聖，覓句懶從天外歸。笑傲桑榆知有幾，春秋敢以大椿爲。
再和前韵  其六 鄭清之
茂先博物懵星台，世味沉酣酷鴆懷。風月自爲無盡藏，湖山誰肯愛閑來。競知疾下多車乘，豈悟機危蹈廩階。幸與樂天相伴住，休論達者謂何哉。
送姚提幹行 鄭清之
虛齋填東鄞，從之南容君。我初未之識，邕翰傾殷勤。修潔以博習，秀美而有文。玉犀映秋水，英辭湧春雲。雞距角魯蜀，昂然鶴非羣。晤言到聖處，商也樂所聞。最喜直而義，壯音駴鼓鼖。告子少於孟，先策養氣勛。牛山木信美，謹勿容斧斤。助苗固得槁，可使稗不耘。觀子所植立，真能張吾軍。仁義可效治，淵源在河汾。詩書自師友，芝蘭足膏薰。剛風接逕翮，去去翔霄旻。清時有聞者，必也吾子云。
和德夫治中林宗諭雪詩簡黄制卿 鄭清之
齋壇將禱肅熊貔，一縷忱恂六出奇。雲欲商量驚先路，雨方收卷避催詩。冰花肯斅梅妝額，風絮嫌隨柳獻眉。鹽虎玉龍莊語在，願光遠業瑞昌時。
古風一篇簡徐德夫提刑 鄭清之
昌黎有名言，受恩異知己。而况不識面，知心詎能幾。浮雲日多變，交道冷如水。握手遽下石，利害毫髮比。人情易燥濕，灧澦發九軌。終然風雨晦，雞鳴獨無已。世變方下趨，特立繄君子。山谷未見坡，氣味已相似。希文非素交，永叔甘遠徙。敢謂世無人，前修可專美。我昔聞君名，恍如讀青史。已乃知同時，深心愛敬起。端平濫持衡，薦賢職當爾。亟以聞九重，夜半下一紙。雅志樂弦歌，公車猶尼止。賢者固難進，奪情辭詔旨。知賢未及用，上印返田里。閑居事幽屏，黜陟不到耳。賓朋有公言，聲徽振商祉。入則禆國論，挺挺中流砥。出持皇華節，光風汎桃李。從容五六載，平進付常理。又聞交游間，榮落保終始。不負楊臨賀，真見其人矣。夜夢加晝思，髣髴眉宇紫。軍將忽打門，緘書照窗几。風簷屢開闔，襟期頓清泚。有如嶧陽桐，知音發妙指。高情激孤笑，新意償宿喜。得一夔已足，失百參何耻。老我豈私賀，善類知有恃。看君廣厦開，大芘天下士。
簷前蜘蛛 鄭清之
如蠶吐緯自縈纏，出沒無蹤屋陋邊。懷毒滿身如蝎大，謾張羅網欲謾天。
安晚軒竹 鄭清之
松號大夫交可絕，梅爲清客志相同。英英鳳實卑餘子，楚楚龍孫過乃翁。晚際一弓櫜素月，暑中千斛糶清風。小軒政欲供晨坐，付女遮闌曉日東。
冬節忤寒約客默坐爇品字柴作五禽戲體中差小佳園丁以矮梅至如見東郭順子使人之意也消欣然呵皸手凍筆占數語呈劉菊坡博一笑  其一 鄭清之
少日愛花螽趯趯，老去凍蠶已休織。水村山郭一枝曉，忽到窗前三嘆息。年年雪裏自作春，摇手東皇不相識。衣冠古岸綺季至，介胄嶙峋亞夫色。從來魏徵真嫵媚，要是廣平終鐵石。月香水影兒女語，千古詩腸描不得。笑馮與可幻竹君，相對無言面深墨。
冬節忤寒約客默坐爇品字柴作五禽戲體中差小佳園丁以矮梅至如見東郭順子使人之意也消欣然呵皸手凍筆占數語呈劉菊坡博一笑  其二 鄭清之
雪毛舞風學喓趯，凍落天孫碎雲織。玉肌不粟彭祖方，戲挾奇芬笑安息。生憎萬花肯同調，嗤點壽陽聊半識。結根不向青桂宮，絕交月姊無難色。誰能柔此老强項，朝暮隆隆轉媧石。春風爲媒懶結子，來訪苔痕娛夢得。人間要覓爾許清，語渠肉食乃無墨。
冬節忤寒約客默坐爇品字柴作五禽戲體中差小佳園丁以矮梅至如見東郭順子使人之意也消欣然呵皸手凍筆占數語呈劉菊坡博一笑  其三 鄭清之
滕六附暄墮寒力，六花未辦天機織。籬菊老盡蘭始芽，凌波仙子方踵息。水邊亭亭逢玉人，照眼縞衣如舊識。冰霜相與厲貞操，蜂蝶那能犯莊色。聽渠吹笛作商聲，正音滿地出金石。菊坡爲索孤山詩，好句新從座中得。二君聯璧如長城，笑整雲梯再攻墨。
冬節忤寒約客默坐爇品字柴作五禽戲體中差小佳園丁以矮梅至如見東郭順子使人之意也消欣然呵皸手凍筆占數語呈劉菊坡博一笑  其四 鄭清之
牡丹驕春醉無力，艷紫妖紅錦新織。鹿解銜花空誤唐，楚以姬歸竟亡息。何如野外挺孤操，照水淵然有深識。昂昂雪鬢顔真卿，何物女子稱國色。主張繁華勿復言，如對雁門二千石。語君欲識梅花面，好向雲巖訪拾得。語君欲作梅花詩，磨盡蓮經大千墨。
冬節忤寒約客默坐爇品字柴作五禽戲體中差小佳園丁以矮梅至如見東郭順子使人之意也消欣然呵皸手凍筆占數語呈劉菊坡博一笑  其五 鄭清之
菊坡筆挽千鈞力，剪就冰綃出鮫織。謫仙笑作揚州詩，鵬賦消摇六月息。市門聊學子真隠，下坐還從季野識。清標自是孤山姿，㜮眡唐家六宮色。芒端琢句貌疎影，竹邊着渠牛礪石。枝橫带雪最佳處，近水清寒月先得。語梅政可兄涪翁，凍雨浯溪打碑墨。
謝鄭廣文和韵 鄭清之
春工漚絲呈巧力，紅日如梭萬花織。愛花蕩子不愛命，效死驪姬似荀息。草木摇落天地閉，賢哉梅也衆不識。靈根九轉到仙品，千古離騷作書色。漲晴癡暖動山意，攀翻健倒蒼苔石。高標底須雪後見，清芬每向閑中得。花前失喜廣文詩，柿葉書成點新墨。
廣文出新意得梅之全花實根葉譜入秀句輒效反騷一章 鄭清之
東風不借半分力，老樹絲窠罥寒織。虛枝生白獨也正，夜氣歸根吹以息。箇中灑灑無一塵，無眼界至無意識。居然暗發定慧香，不取諸相了空色。若於此花論相好，是人如以木鑽石。吾嘗聞之老瞿曇，無有少法爲可得。我詩當以無耳聽，索梅一笑付蠅墨。
再和  其一 鄭清之
青藜不解支脚力，機杼微聞隔林織。暗香來處窮幽棲，蹇馿崎嶇牛喘息。山中欲訪隠君子，等閑未許李邕識。同盟頗笑五大夫，晚節污秦有慚色。摩挱寒玉古苔蘚，從渠喚作荆山石。雪中素隠非行怪，自是花間着不得。直須謫仙蘇二來，溪藤快掃如鴻墨。
再和  其二 鄭清之
雪意賈寒欺酒力，思婦懶學迴文織。屏山未合篆痕銷，笑倩南枝陪燕息。冰紈絳蠟入纖手，素臉殷跗未真識。兒癡認作春風面，剛道杏花欠顔色。香浮紙帳夢欲醒，影到窗紗月移石。爲梅着語將無同，左袒孤山未爲得。吳都誇麗逸此士，十年浪費老傖墨。
和趙靜樂梅韵  其一 鄭清之
伊祁作春私帝力，司花女課千機織。月四十五以爲功，化工何嘗停半息。老梅偃蹇傲衆芳，一錢輕視程不識。和羹肯爲媚竈計，望林祗笑欲炙色。莓苔被服當文繡，冰雪定交過金石。靜樂先生大雅韵，始信清名不虛得。政須草聖傳新篇，安得張顛首濡墨。
和趙靜樂梅韵  其二 鄭清之
司寒駕天騁軌力，凍合冰蠶不成織。皮膚皸瘃雪滿衣，真人恬漠與道息。一花挺出萬木僵，其友松筠乃能識。清香遠到惟德馨，素質自持無異色。春工着意嬪衆卉，用物精多老蒼石。耄紅飛盡蜜房深，佳處暗爲蜂翅得。誰知竹外一枝好，千載垂芳在詩墨。
菊坡疊遣梅什忽惠蘭芽此變風也敢借前韵效楚詞一章以謝來辱 鄭清之
霜雰雰兮風乍力，草變衰兮蛩罷織。思秋蘭兮委蕭艾，望椒丘兮聊止息。悵佳人兮既遠，紛吾美兮誰識。忽有人兮好修，遺予佩兮春色。茁瓊芽兮九畹，带杜衡兮被石。凜增冰兮峩峩，杳光風兮驟得。卜蘭居兮南坡，拂余龜兮食墨。
和趙大監知宗韵 鄭清之
萬里修程占學力，色絲黄絹新組織。只今下筆追二雅，端如養氣閉千息。公子何自知寒梅，須知三長具精識。亭亭玉雪瑞煙曉，愛日香浮綵衣色。自然雅韵出天姿，芝蘭那肯羨玄石。我慚姱節對俚語，炊沙鏤冰竟何得。願君寫入遂錦堂，冷蘂疎枝陪淡墨。
再韵簡菊坡 鄭清之
訪梅長與寒角力，兩鬢絲絲尚堪織。吊湘賦鵩强解事，長沙少年空太息。酷愛孤芳支歲寒，草木雖多嬾求識。肥遁不爲蒼帝臣，白賁丘園義形色。風饕雪虐真養素，笑枕溪流漱寒石。請翻橘頌作梅賦，倍覺風騷楚人得。詩翁試爲决然疑，謂余非是甘飲墨。
昨雖移韵於蘭然石鼎聯章不可以不成也再賦一則語以殿衆作亦騷之亂詞云  其一 鄭清之
好惡移人信有力，宮姬尚取崑崙織。剛姿未必廣平愛，皓首誰憐趙岐息。夷車衡茝蓀芷荃，富矣離騷誇博識。靈均頌橘不及梅，內白孰爲有精色。夫何卞玉楚見棄，素榮無乃碔砆石。梅古賢人又何怨，伯夷正自求仁得。氏以墨胎端自污，請效公輸爲削墨。
昨雖移韵於蘭然石鼎聯章不可以不成也再賦一則語以殿衆作亦騷之亂詞云  其二 鄭清之
續詩愧無修綆力，意緒中斷軻母織。掉頭吟坐欲成寐，出吻悲鳴方願息。君詩愛梅筆不停，四疊陽關人未識。冰壺交映雪同調，秋水爲神月爭色。翛然未肯弟山礬，介如何必化松石。詩壇置韵百夷姓，敵壘收功劇孟得。須君爲梅作佳傳，問事玄冥煩史墨。
再和靜樂 鄭清之
夫君論事回天力，斯文如貢厥篚織。天葩瑞時來帝傍，天香染衣未渠息。因携天上白琅玕，散作天花天女識。冰清誰似乃翁譽，玉麈孩視寧馨色。月中疎影射銀漢，雪裏樛枝護磐石。望林笑策蓋世勛，萬戶侯封爲公得。吹徹樓頭畫角春，十行朝拜睿思墨。
靜樂用元韵爲勸學之什再和 鄭清之
士惟食志非食力，於陵奚事親屨織。靜樂一門自師友，簣進不爲子貢息。元仲季方從太丘，海內人士俱願識。案上惟作羽籥聲，室中定無鉏箒色。申旦督課如園蔬，子夜程書過衡石。舉似翁嫗笞其兒，教育英才笑安得。文獻超羣王謝家，韋布當磨鐵硯墨。
再和梅韵 鄭清之
北窗夢覺呼一力，曙鳥微聞絡緯織。推窗宛見野梅面，带雨猶如看花息。堅白雅佔南枝先，淺紅留待北人識。宮中自是憐玉奴，天上何爲愛藍色。肯隨蘭芷媚屈宋，獨主芙蓉笑丁石。愧我聯篇蟻空旋，羨君六博梟已得。梅嬾作尉竟仙去，拜官無用斜封墨。
再和勸學韵 鄭清之
仕學優於服田力，公儀之家廢葵織。詩書爲府道德林，樂在藏修洎游息。濃薰班馬有餘香，暗摸曹劉豈難識。插架牙籤映隙曛，近竹芸編侵晚色。諸生競詫邊腹笥，正音如聞孔堂石。從知車馬自稽古，須信熊魚可兼得。四科褒進惟尚賢，欽想昌黎方讀墨。
和葺芷雪韵  其一 鄭清之
冰山鑿碎五丁力，散作席花誰捆織。射鵰人去飛燕寒，擁衾內視方閉息。能令赤鳳冒白羽，夜半翾翻天際識。白雲鄉中助劇戲，從以萬妃紛玉色。鸞沼乍驚舞明鏡，虎鹽未見蓋危石。乍離還合紛總總，已定復飄如得得。姑置是事先年豐，有突不黔應笑墨。
和葺芷雪韵  其二 鄭清之
夸父逐日有餘力，驅萬白蜺飛練織。連天照耀作夜明，湧池培堆驚壤息。竹高已學槍頭勢，梅近猶能半面識。坡翁笑效六一體，八章聯翩韵聲色。麻衣忽見蜉蝣陣，硯池觀魚來紫石。鄭谷祗解瘦寒句，江上漁蓑正披得。何如囊錦生縠紋，兔園老筆陽春墨。
再和雪韵 鄭清之
司冬已窮造父力，寒機墮指曉猶織。長安貴人金屋嬌，琉璃屏下方偃息。穿窗入幕兒女笑，喚作楊花元不識。明珠照乘月午夜，秋水連雲天一色。翻縞新詩出退之，撒鹽戲語欺安石。一寒最憐東郭士，履穿踵决行不得。自喜猶爲孔子徒，且學顔淵食炊墨。
適得滷蛤頗佳遣餉菊坡因記曾作蛤子詩有文身吳太伯緘口魯銅人之句戲綴前語代簡 鄭清之
文身太伯甘斥鹵，緘口銅人舌微吐。借資墨客富濡沫，骨醉唇香登燕俎。半熟含酒老饕賦，此翁僅可闖堂戶。班班雋永带神液，入室真味翁未睹。菊坡風裁黄豫章，如食蝤蛑江{搖扌=虫}柱。盤餐盡廢太瘦生，格遠調高自清苦。子蛤遣汝到眉案，努力去爲酒中虎。末下鹹豉有何好，猶侶蓴羹傲傖父。海之介夫此小兒，雞肋見笑楊德祖。前身曾作水解仙，飛入珠宮飲甘露。能令齒吻策餘烈，一鼎松風漱寒乳。
閑中口占數絕 觀書困甚 鄭清之
眼欲觀書身欲眠，斜拖黄卷曲肱邊。不須身眼爭然否，試待醒來問孝先。
閑中口占數絕 聯雨解悶 鄭清之
雨多愁麥又憂苗，不雨還憂旱火驕。憂國浪愁端自苦，老天那肯病湯堯。
閑中口占數絕 濃綠中見芍藥一朵 鄭清之
杏桃結子已成翁，稚綠中間着耄紅。階藥元來如許壽，麥秋天氣露春工。
閑中口占數絕 園丁去烏蜂 鄭清之
見說烏蜂不採花，羣飛啄蜜喙如鴉。雖然冗食真堪汰，笑語園丁且放衙。
閑中口占數絕 海魚絕少 鄭清之
春魚潮罷捉洋山，數水艚船索手還。海若想應饕更甚，飽鮮無復到人間。
林治中鄭廣文以詩來遣魯酒報聘拙語輔行 鄭清之
長公本喜飲，半入野人腹。南洲春夢婆，亦復開醉目。尚想晉流麗，鼈飲更升木。興來索老兵，誰謂酌可獨。我亦愛客至，陶巾時一漉。雖有彭澤田，種秫苦不足。頗因病入務，瓢棄尚餘綠。豈無大雅朋，來伴離騷讀。廣文粲簷花，和靖峙修竹。交情如酎醇，秀句喜心沃。觴政嘗卜夜，談闈屢更僕。胡爲闊宇芝，但憶頹山玉。聊爾遣書瓻，安得洗愁斛。昔誇聖人中，今愧平原督。杯手助持螯，車涎笑逢麴。青州豈烏有，白衣問黄菊。如臯應解顔，對飲頗勝俗。何時赤壁游，匏樽笑相屬。欲歌鹿鳴三，正苦龜藏六。飲肯遺公榮，雨煩過御叔。忻聞麥兩岐，况有魚百族。小却揖二豪，觥船倒醽醁。
謝玉泉君黄伯厚和韵 鄭清之
卯飲貪引巵，夕食不厭腹。松醪灧玉池，鬰尊傲黄目。歸閑喜携幼，欣榮對夏木。頗笑屈原醒，寧甘馬周獨。詩筒發豪思，江月欲戲漉。每賡北海詠，未羨西鄰足。槽規長吉紅，蟻玩杜陵綠。醉鄉擬續記，書眼瞭可讀。時康萬戶春，興到七賢竹。筵虛艷姬舞，面想宮嬪沃。別腸驅藥使，健筆命騷僕。居然得良朋，清辭瀉壺玉。習池可聯乘，步兵有餘斛。誰能酒限拘，强效八州督。今年小麥好，豈屑官廩麴。嘉節迫蒲艾，早計數萸菊。客中真有佳，眼前喜無俗。賦殷金石聲，光粲牛斗屬。句到後三三，人誰賽六六。試編諸賢詩，第以伯仲叔。共成杜康傳，更聚山中族。萬事付亡何，乾坤一杯醁。
諸君和篇摩壘致師不容閉壁再繹前韵  其一 鄭清之
平生周伯仁，耿耿空洞腹。翛然猿鶴姿，豈辨鳩鷹目。僕射不解事，居士偶題木。種柳僅成五，樂園祗可獨。皓首愧商隠，湛恩霑漢漉。城府百無有，丘壑一已足。詎省醉裙紅，安識墜樓綠。生經未渠諳，酒頌聊喜讀。耳熱聞秦聲，浪謂肉勝竹。高陽有勍者，盛氣如曲沃。直須殿上飲，撫床徑呼僕。競看椀揮金，幾欲斗撞玉。方丈食萬錢，娉婷珠一斛。豈復堪束带，靡徙揖郡督。耆壽祝老饕，嘉名艷春麴。乃知梁州萄，大勝伯始菊。相逢作青眼，洗去爾許俗。泠然曲寡和，尚有騎能屬。元和一漁翁，喜共學士六。吳歈間雅奏，楚優效孫叔。石鼎夜未央，春空雲已族。何當一會期，清驩溢寒醁。
諸君和篇摩壘致師不容閉壁再繹前韵  其二 鄭清之
邴原解劇飲，雅名稱龍腹。季倫殺爲嬉，席妓敢嗔目。有酒何庸辭，恐射蔣濟木。但當携酒去，名花賞幽獨。年秫未足了，聖米猶可漉。愛屐憐猩魂，奪巵笑蛇足。桂漿有餘芳，桑落見重綠。諫遠衢尊投，法置酺飲讀。籌觥進蔌肴，流觴屏絲竹。未憂瓶罌罄，但費𠤷盥沃。勝事在園林，家務付兒僕。釀羔截肪乳，炰鳳泣脂玉。鍊句丹九轉，擒文泉萬斛。競詆酒中賢，祗堪帳下督。穿幘俯前案，障面厭方麴。吹不落眼花，歸去來籬菊。華胥國遨遊，無懷氏風俗。登詩壇爭長，破愁城相屬。二簋用坎四，三客敬需六。共樂時方清，誰言世之叔。相從孟公座，寧別輔氏族。一笑祝諸賢，行釂天家醁。
再和戲黄玉泉 鄭清之
黄公辭酒壚，經笥捧便腹。讀書饑鳶聲，了了崇文目。陂澄萬頃波，巢寄一枝木。戲題百姓眼，自笑孤舘獨。轍涸聊相濡，神液未容漉。嘯歌匪彈劍，悁隘殊躄足。文織犧尊黄，句弦綺琴綠。不見蠏杯持，徒費爾雅讀。坐對罌卧牆，空有葉映竹。枯腸但茶搜，燥吻遲膏沃。主人如馬瘦，酒使欠猩僕。思折酤媼券，欲訪義漿玉。喟茲鯨吸量，眇矣龍驤斛。靈根日灌溉，詩課自程督。試當閲醫經，薄釀借神麴。共醉靈均絲，未問長房菊。飲興非有期，衣曬寧免俗。杯勺雖不勝，嘔泄聽隨屬。嬾疊陽關三，肯競梟博六。不飲但麥豆，頗勝劉文叔。醉騎黄犢孫，歸玩墨君族。子爲評酒名，擬號安晚醁。
謝葺芷和韵 鄭清之
無詩不言酒，作賦真誑腹。未破公子慳，况與佳人目。壯心思擊壺，聖杯賡啄木。袖想胡旋雙，妝記摇手獨。賓筵乏酬獻，醴齊催泲漉。禰衡辦撾鼓，元崇方病足。曾無列屋粉，空韵梳鬟綠。百篇摘仙詠，十軸蒙溪讀。有美建安璩，競爽淇園竹。芒端寒燠轉，胸次古今沃。卧甕嗤舍郎，祭酒可令僕。時陳南北洗，頗醉東西玉。雖微醖五斗，端有才一斛。詩壇長齊盟，筆陣嚴總督。方將喝銀雲，未肯平封麴。宮宴看傳柑，帝歌須和菊。牛心固異撰，犢鼻且同俗。尊酒日相逢，我歌君爲屬。歡期踐三五，釀頃虧十六。酣暢嗟阮修，飲狂謝裴叔。漥尊留古製，長勺分魯族。居然同老襟，淺斟醽水醁。
謝鄭廣文和韵 鄭清之
鱣堂心醉經，精神應滿腹。溫飽非所志，飲食不以目。說詩稱解頤，善問待攻木。頗愁百斛量，孔庭惟立獨。俎豆答衛問，筐瓷欠鄒漉。曾子非養口，漆園且尊足。時於清夜分，酌以翠勺綠。聊澆磊磈胸，不廢吾伊讀。每篇亦作句，如對紀書竹。相逢蓋初傾，一別桑重沃。融尊慚坐滿，魯餽疎拜僕。衛生不自寶，抑首親患玉。囊無諛墓金，米乏佳傳斛。厨煙爨人凊，蔬課園夫督。粟缾收秫田，黍釀用陰麴。解同杜陵襟，期醉昌黎菊。赤手當縛菟，白眼謾嗔俗。莊虛左氏宴，觴肯西子屬。酒債負尋常，會期遭百六。要須中聖賢，庶以展伯叔。醉入無功鄉，醒豈屈原族。岸幘一笑粲，共賦醽酒醁。
雨中即事簡二友  其一 鄭清之
怒蛙頻作灌夫駡，老鸛唯聞莊舄吟。麥熟只應呼快活，林間欠此一聲禽。
雨中即事簡二友  其二 鄭清之
舉頭但覺雲頭闇，移脚何曾雨脚乾。衣裌未便時衣褐，薄寒渾作晚秋看。
雨中即事簡二友  其三 鄭清之
鳩能喚雨復呼晴，日日長從屋角鳴。晴雨不應關汝事，强饒唇舌效君卿。
雨中即事簡二友  其四 鄭清之
五月炎天正及時，輕絲扇子未曾持。殷勤寄語班姬道，只恐秋深却要伊。
雨中即事簡二友  其五 鄭清之
籜龍厭俗託孫兒，隔砌相過人不知。借宅敲門太多事，胡床竟日對漪漪。
雨中即事簡二友  其六 鄭清之
鶑聲求友亂繅車，兀坐翻思二客佳。乞得晚晴紅照水，南坡東畔月侵階。
客有誦袁蒙齋得雨酬倡之什輒賡元韵志喜也呈虛齋使君  其一 鄭清之
雷伯四月瘖無聲，鳴鳩呼婦鳬浴晴。星如榝沙燈吐紅，羲和駕鞭乘赤明。稚秧針水未入種，秀麥浪畦猶督耕。香車不動百龍蟄，轉轆如織千蛇橫。愛民太守心語口，瘨我以旱寧無生。川靈有知龜亦許，異物蜿蜒歸掌撫。一雨果從方寸來，此念端誠本天與。但看父老歌豐年，不用兒童學皇舞。弭災肯效欒巴噀，哺民無異紫芝乳。一年事在阿堵中，四封笑溢迎門語。我州潴野同淮徐，公方有意六輔渠。上天下澤鍾惠施，千里波及皆君餘。蒙齋詩成虛齋和，我樂賦之如遂初。坐對聯珠飽官粟，但有歡喜無欷歔。祗今快續二賢詠，不須乞米移顔書。
客有誦袁蒙齋得雨酬倡之什輒賡元韵志喜也呈虛齋使君  其二 鄭清之
媧石補天玻璃聲，遇坎爲雨離爲晴。金烏玉兔旁午出，百二十官稱常明。下土臣敢再拜問，誰主風雨催民耕。天江津河尾北見，玉井水漿參左橫。胡爲湯旱龜土坼，胡爲堯水魚頭生。孰令赤地星丈許，吭扼雷公仍背撫。孰令河鼓塞銀潢，勺水線流不輕與。孰令卷舌自張翕，孰令天雞自飛舞。雲師族聚曷遽散，電母兒號奚不乳。黑豬渡河去無迹，蒼龍銜珠噤弗語。朱鳥崛强王偃徐，烏龜縮頸老沮渠。夫君牋天帝馮怒，旱魃磔死不問餘。天街清潤聯璧珠，不爲乾封爲太初。一雨三日誰力歟，更唱迭和忘欷歔。歸之太守不肯有，欵乃聊代志喜書。
客有誦袁蒙齋得雨酬倡之什輒賡元韵志喜也呈虛齋使君  其三 鄭清之
豢龍作醢龍吞聲，天公憒憒迷雨晴。玉脂泣烹足媚嫵，苦酒五色生光明。龍雖神物畏饞吻，携朋去作天田耕。稚禾婉婉魚薧立，高原庚庚龜兆橫。漢家燮調豈無術，陰陽縱閉歸董生。□□□□□□□，□□□□□□□。我貧自笑一瓢許，瓶粟屢空慚釜與。彭澤曾無種秫資，沂水聊助詠雩舞。頗怪吹雲讀風訟，浪愁淅米繙危語。清時何事弘羊烹，善政端無甯虎乳。仁人拯溺非姑徐，亟挽天漢如决渠。我知造物識君意，十日一雨焉取餘。願君展此作霖手，蘇民旱徙扶黄初。在在京坻賦高廩，坐令歌頌銷欷歔。病坡作計羹玉糝，辟穀寧羨黄石書。
湖上口占 鄭清之
賣葑千艘底處藏，媧天濯熱卧湖光。山雲既雨猶相逐，水草無花亦自香。野徑遍穿人借問，僧茶旋點客先嘗。翻思舉世趨炎者，誰識蘋風五月涼。
戲續前韵簡幕掾林治中 鄭清之
梅霖妬日强遮藏，西雨東邊漏隙光。黄口禽鳴應乳臭，白花梔坼似衙香。排根荷出憐嵇紹，遁迹蓴肥哂孟嘗。閑處便成清境界，底須沂水羨雩涼。
煮白酒送林治中 鄭清之
長門思渴薦寒泉，浪讀松醪桂酒篇。數米釀來成玉液，傳家方秘出金川。白飛瓊斚應歸重，紅滴珠槽敢忌前。聊遣朋壺供一笑，平分風月晚凉天。
偶成呈林鄭二友兩絕  其一 鄭清之
人才百年能幾見，俗子一揖已累人。元溫亦知有此客，德操未省誰爲賓。
偶成呈林鄭二友兩絕  其二 鄭清之
聲名谷口吾宗秀，風調西湖我輩人。自是山巖着不得，天教蹔此伴閑身。
紹定閩寇平上功省府黄伯厚與焉余時在政事堂趙用甫掾西曹力言此文墨士請官以左選既而賞戾法迄授武階去歲戊戌用甫帥鄞乃來爲閫屬余浪跡湖山歲餘始一見稍稔接觴詠亹亹迫人間及前事有見晚恨余與之酒曰一文資直慁子然以人廢法雖相知如今日亦弗敢則笑而不怨赴調行在所贈以君莫愁之歌 鄭清之
君莫愁，君莫愁，不龜澼絖能封侯。君莫愁，君莫愁，腰六相印一敝裘。看渠涎顙與躄足，千金信矣壺中流。荻花江月正佳耳，青衫浪泣琵琶舟。短衣楚製乃翁喜，未必挽弓右丁字。貂蟬本是侍臣冠，有時出自兜鍪裏。雖然萬戶將軍臂，夜逢醉尉頭搶地。賣薪愚婦輕買臣，不信讀書有奇事。世間衆萬無定容，桃笙木棋唯所逢。秋來桂菊黄金叢，千機錦繡開芙蓉。西風也解作富貴，豈必桃李專春風。得時失據自甘苦，姑置是事天夢夢。君莫愁，君莫愁，雙手試捫舌在不。勸君勤買西湖船，打篷疎雨旗亭酒。
家園即事十三首  其一 鄭清之
水滿橫塘占曉涼，蓮腮霞舉葉雲生。魚兒富貴真難比，翠蓋紅妝擁隊行。
家園即事十三首  其二 鄭清之
新竹地肥方怒長，幽花晚發自欣榮。飛來野蝶多情思，不逐蜻蜓點水輕。
家園即事十三首  其三 鄭清之
池荷岸竹閟寒清，肱枕欹眠夢欲成。珍重西鄰知好事，隔河送過讀書聲。
家園即事十三首  其四 鄭清之
千巖萬壑自秋春，靜處觀山能幾人。疊得假山人競看，世間宜假不宜真。
家園即事十三首  其五 鄭清之
綠陰樂靜未號蟬，藕葉扶嬌汎水眠。輸殺蜂屯深閉壁，峙糧宿飽蜜中邊。
家園即事十三首  其六 鄭清之
侏儒飽愧東方朔，嫗母呼回郭舍人。博局由來更勝負，雉盧那復較疎親。
家園即事十三首  其七 鄭清之
早作南風午北風，暄涼翻手雨無蹤。田翁舉似霖霪日，脚踏鳴車笑殺儂。
家園即事十三首  其八 鄭清之
書带環生繚岸青，葉間蟲篆學陽冰。墨池文冢非難化，芝菌從教子厚蒸。
家園即事十三首  其九 鄭清之
樹底鳴鳩相唯諾，花間飛蝶自綢繆。二蟲得失聊堪笑，鴻鵠誰能問弈秋。
家園即事十三首  其一○ 鄭清之
游魚繞石日千里，反舌鳴聲已百能。老鶴易饑增廩稍，乳鷄勤哺領孫曾。
家園即事十三首  其一一 鄭清之
客有可人君子竹，書無同至大王風。此風此竹堪誰共，着得茶經桑苧翁。
家園即事十三首  其一二 鄭清之
人心似鐵爐猶在，世事如棋路不移。閑著目光牛背上，英雄千古竟兒嬉。
家園即事十三首  其一三 鄭清之
老紅擬佔春光住，嫩綠枝頭更嬌妬。隨風宛轉未肯落，猶作霓裳羽衣舞。
家園即事 鄭清之
樂天故不憂，作德心逸休。鷄蟲笑杜甫，蝴蝶夢莊周。苛政猛於虎，蹊田奪之牛。書傳亂人意，周易在床頭。
詩別可齋陳制置移鎮吳門 鄭清之
恭惟上明聖，宵旰親政初。朝有快活貫，野無薄笨車。我獨何因緣，濫持鈞與樞。妄意在人物，搜羅到巖墟。穆之百函至，酬答疲卷舒。雖云得梗概，詎必相賢愚。君時藹廉譽，一再登除書。公牘耻私謝，直語非貢諛。尚無赫蹏牋，而况雙鯉魚。元龍一世豪，名下定不虛。我歸海之濱，偃息田園居。生平舊交游，相忘付江湖。軍將忽打門，君書來自吳。瓿藁富鴻筆，硯銘出龜趺。興懷向㵳泬，論文逮荒疎。自言久愛敬，今始通勤渠。不爲熱翕翕，不爲暖姝姝。云何好尚真，夐與世俗殊。意者元城賢，待以涑水迂。獸旗畫星壤，龍藩開玉符。老我嘆蒲柳，投閑託枌榆。味言喜啖蔗，秀句嫌催租。的知我輩人，調度非轅駒。子長固多愛，舍菀乃集枯。梅花倚瘦竹，清芬借敷與。常恐硬黄紙，喚歸翔紫廬。問君立朝節，蹇諤辛毗裾。問君治理效，所至桐鄉朱。正爾澤東履，俄然移右扶。借留此截鐙，來暮彼歌襦。譬之絳霄雲，來往本自如。君亦何心哉，此事姑置諸。但惜君去我，有唱誰和余。寒山尚餘雪，江闊征帆孤。揮毫寫別恨，臨風獨躊躇。
懷可齋簡林鄭二從事 鄭清之
可齋嚴冷如古書，莊語敢下鉛與朱。讀之不厭味有餘，簫韶聞奏愁爰居。文墨政事同機樞，照人炯炯懸冰壺。昆弟親我同二蘇，對床風雨夜夢俱。別來半歲意鬰紆，頼有二客能從余。或寄可齋雙鯉魚，道甫問訊今何如。
乍晴觀蜂房戲占 鄭清之
蜜蜂家計千頭奴，日併花課供蜜租。粉紅黄白各本色，擁腫雙脚尻爲車。採花歸來不知數，一一到門如合繻。方春乳房湧金屋，子弟分王遣之國。廣輪處處成甘州，饞口嚌嚅不遺力。蜜脾割盡刲蠟膚，畢歲辛勤用謀食。秋深冬早未見春，嗅芳咀華來藻蘋。釀成餱糧香滿室，日日飽衙知愛君。問誰食蜜還主臣，阜財富國今何人。
糟蟚蚏送葺芷 鄭清之
月腹一寸能郭索，黄流在中自濡殻。蝤蛑可是丈人行，螃蠏眡之師長伯。二眸挺出勝怒蛙，八跪前驅非屈蠖。笑令樊噲自橫行，何用呂布須急縛。餔糟啜醨乃吾味，嚼齒穿齦未渠惡。屬厭祗覺一解勝，效美不辭雙距落。蔡謨但記尊足存，孫卿不悟鐵成錯。謾誇右手亦持螯，水中之怒無乃虐。梁王葅醢猶至今，千古吁嗟漢恩薄。玉柱江{搖扌=虫}酒半酣，銀絲鯽魚膾新斫。此非不足君所邪，斶顧居貧未能學。蟲魚瑣碎熟爾雅，麯生逢之三距躍。太真小物自足佳，葺芷一笑爲飛白。
再和且答索飲語 鄭清之
海塗之人暗摸索，如龜自遮聊以殻。沈湘雖避屈三閭，斷髮奈逢吳太伯。周官自詭蠯蠃蚔，羲經敢並龍蛇蠖。嫗妃投甕甘骨醉，舌味無心寧法縛。黄詩未足助盤飧，吳稻詎能爲歲惡。尊前介士尚錚錚，海底漫郎終落落。帛聲試聽響犀瓠，玉指爲渠代金錯。掩羣而取僅遺小，誰念坑降秦政虐。二螯六跪冒族姓，穴居頗笑鄰之薄。縱令臏足亦可喜，中有妙解木應斫。賸擬新篘問揚字，先賦南烹仰韓學。蠔山馬甲不易致，岸下紫鱗方牣躍。主人鸛鶴真耐痛，笑許子彭如水白。
鄭德言暫館于別墅 鄭清之
我如杜甫逢王翰，君似梁鴻領孟光。花竹自慚非獨樂，杼機聊喜聽鄰牆。賦成寧笑老傖父，甕熟定容同舍郎。他日楊花飛燕子，可能長記陸宣莊。
安晚偶成 鄭清之
五物中間着一翁，園廛隨分可支筇。章施采服花妝露，戛擊鳴球竹嘯風。疎種密栽觀木漸，淺流深浚養泉蒙。眼前丘壑無佳句，自哂詩腸苦未窮。
和鄭制幹遷居 鄭清之
帝遣夫君侍玉除，籋雲飛上駕龍駒。兵談蹔此棲油幕，荷隰居然見子都。風牖喜便鴻案舉，月臺長對兔輪孤。孟嘗幸舍非吾事，徒愧荀林爲送孥。
和鄭制幹謝借居且惠朋樽醉螯詩 鄭清之
平生愛山林，里居想王屋。孤月自無朋，斷雲曾不族。詎知莊遵市，儵有賈誼卜。西河就索居，漆園問尊足。翟門羅可去，軻宅仁已熟。似聞結駟多，每見後騎屬。魯臺時遣餽，監侯已發粟。競歡王儉蓮，肯問顔公粥。家貧願鄰富，蒹葭欣倚玉。頗容滑稽叟，來簉堂上燭。猶能辨絲簧，漸近不如竹。濁醪慁兵醖，庸行參聖讀。願爲善頌禱，既醉備五福。謀婦擬提壺，敲門驚啄木。持螯兩從事，來就桑下宿。美味均適口，雙明喜增目。命駕匪千里，星言媿不夙。聯句乏追韓，補詩聊繼束。終當效樂天，駱馬爲酒鬻。
題雪竇千丈巖 鄭清之
並海危峰駕六鼇，招提深處綠周遭。樛松直上睡龍起，怒瀑飛來風虎嘷。坐向亭空雲作伴，待看身與月爭高。山靈意我酬清賞，爲酌冰泉讀楚騷。
林治中近有捕虎之役調以拙詩 鄭清之
豺狼當道實堪嗔，就乳於菟笑楚臣。馮婦下車宜衆說，將軍射石見心真。渡河應避馮河勇，搏獸終歸舞獸仁。他日朕虞須命益，九官濟濟定相親。
比以拙詩戲調張籍不知作者已盈軸矣輒和兩韵  其一 鄭清之
展也虞朝庶績熙，合修厥貢暨熊貍。兕容于野雖非地，豹澤其文似識時。毛革正須供有用，血牙安事殺爲嬉。國僑惠政人誰犯，虎聽多應謝子皮。
比以拙詩戲調張籍不知作者已盈軸矣輒和兩韵  其二 鄭清之
虓虎寧如龜有知，陸行端自觸危機。縛渠呂布還須急，驅以王尋謾失威。肯使黔馿呈短技，直教獵騎合邊圍。惡盈詎必分人獸，猛獲終擒自衛歸。
圃中問訊梅友老榦疎花有足喜者 鄭清之
洗出金灘鎖骨沙，種成老樹競槎牙。冰霜歷盡肌生玉，窗牖寒深影到紗。舊歲枝頭新歲景，十分好處一分花。誰言冷圃惟秋菊，春意撩人乃爾耶。
謝徐德夫右司和御製賜詩  其一 鄭清之
直道何曾較尺尋，昔賢垂範到斯今。臯謨勉勉歌元首，說誨言言沃朕心。幸遇千齡開聖治，頃塵三事愧宵箴。奎文衣被真難報，盥誦新詩愛助深。
謝徐德夫右司和御製賜詩  其二 鄭清之
朅來林下破天慳，要使明詩見一閑。齒屐印苔春縱步，頸壺蒸粟晚加餐。夢魂飛到味書閣，世路牢封函谷關。翻笑醉翁猶未醉，黄金白鬢詫腰環。
和林治中雪詩五首  其一 鄭清之
擘天滕六勇如貔，移下瓊臺撲凸奇。老盡青山真是幻，從渠白戰更無詩。馮闌且喜明雙目，嘶騎寧愁到十眉。羔酒不妨敲竹韵，園林正好樂清時。
和林治中雪詩五首  其二 鄭清之
兒嬉犯凍搦文貔，怒眥張唇狀崛奇。圖得形模規婦笑，絕憐冷落賦翁詩。幕談多暇堪娛目，喜色排寒爲上眉。頗念袁安正高卧，柮柴煨芋了年時。
和林治中雪詩五首  其三 鄭清之
鹽虎模糊懵豹貔，玉峰高並自多奇。春先北苑供花事，夜入西淮奏雅詩。銀闕勢增開雉尾，賀班香近列蛾眉。看君來歲賡酬筆，移在儀曹進表時。
和林治中雪詩五首  其四 鄭清之
白旄麾遍牧郊貔，羽扇分飛更出奇。凍裂弓鍪元濟縛，嚙殘氈毳子卿詩。蘆花夜月凝湓口，梅玉春風侈蜀眉。一幅溪藤知幾返，鏤冰冷語不驚時。
和林治中雪詩五首  其五 鄭清之
貙貗甝狒貊貛貔，獵騎漫山伏正奇。瘃手草成熊舘賦，掩羣驅入兔罝詩。獸奔駭類淮淝口，狐媚讙摧虢國眉。滕六倚渠真誤事，大寒不出是知時。
因會來詩再賡元韵 鄭清之
組練橫陳壯士貔，想因舞羽去窮奇。千山白髮存公道，十日清吟費老詩。待伴易銷春有脚，交光最勝月如眉。只愁無著梅花處，東絹平章付伯時。
續詩之寵依韵以謝 鄭清之
莫搜險韵續貒貔，雪景須知雪後奇。日絢寒光莊浄界，梅將真色薦新詩。試敲折竹煎茶舌，旋覓遥岑出黛眉。油幕輸君談笑樂，聖杯正是一中時。
村邊以湯婆樣惠示與詩俱來依元韵 鄭清之
惠中秀外更清便，婭姹嬌羞二八年。無奈畏塗生衽席，寧教寒夜折冰綿。遣來勣嫗知君狀，擬伴涪翁到曉天。只恐磚花陶學士，風流未了續膠緣。
再和村邊解嘲  其一 鄭清之
閑身惟向靜中便，莫景侵尋絳縣年。失解真精昏默默，且觀玄牝息綿綿。溫柔鄉裏誰能老，冷澹生涯別有天。笑撫脚婆爲法喜，漆園何必問經緣。
再和村邊解嘲  其二 鄭清之
暖足番君老更便，摩挱笑問阿婆年。聊吟夜月移花影，肯向春風逐柳綿。自有散花居丈室，何妨姹女共壺天。鉛華列屋諸君事，乞與寒梅了世緣。
再和村邊解嘲  其三 鄭清之
造化真機動靜便，誰云巧智可同年。藍田日暖煙生玉，閩嶠霜濃木有綿。萬象爲春皆是物，一花不實豈其天。吾身太極元同運，陽長陰消在所緣。
和葺芷筍詩 鄭清之
我貧每笑齊之斶，晚食雖甘未忘肉。梅肥尚餘風折綠，溟涬餐英命騷僕。藩籬剟彼羝角觸，送似玉堂如楚束。惡詩聊賦徐凝瀑，妙句飛來漱鳴玉。曾無導吏隨賈餗，坐遣跛奚委葵菽。茁芽勤視緣坡竹，期飫伯仁空洞腹。書腸膏腥士之辱，得魚不敢餉羊續。要知菜味勝山谷，步趨强顔髮曲局。盤有美茹無不足，陋矣王芻箋衛奧。
贈許石田爲僧 鄭清之
平明對鏡良獨難，子能脫屣彈指間。戲視此身如髦蠻，冠巾擺落逃繻關。千鈞强弩一笑彎，萬錢買盡江南山。厭渠世路車輪殷，赤脚健倒苔痕斑。參寥佛印若是班，江湖風月不汝慳。汝狂方醒衆所讙，我獨見之爲三嘆。辨詰孔釋語可刪，白雲深處輸君閑。
和敬禪師茶偈  其一 鄭清之
飯罷茶來手接時，箇中日日是真機。建溪顧渚君休問，冷暖如魚只自知。
和敬禪師茶偈  其二 鄭清之
睡蛇纏繞黑甜時，棒喝全提落鈍機。管取一甌先着到，三更日出有誰知。
和敬禪師茶偈  其三 鄭清之
魚鼓纔休客至時，摸頭元是最先機。不須吸盡西江水，一滴曹溪味便知。
贈育王堪笑翁 鄭清之
問訊瞿曇老比丘，靈山何似雪山頭。笑翁底事真堪笑，面似靴皮笑未休。
蔬圃 鄭清之
活計園蔬日日新，杜陵差慰婦長貧。旱薑水芋年時熟，春薤秋菘意味真。畦甕賸分三伏雨，露根常占百花晨。荷鋤未省勤耕稼，猶愧師門學圃人。
和林倅賦郡守隨車雨 鄭清之
旌車勤雨拂參旗，大士圓通現白衣。爐穟輕煙方先路，雷門急令已宣威。爲霖賸作西成計，書歲誰云大有稀。賢守劬躬民國念，食言應笑魯臣肥。
和白雪老禪二偈  其一 鄭清之
閲盡恒河水上波，聲塵何似泡漚多。還師拍板鉗鎚後，更唱誰家別調歌。
和白雪老禪二偈  其二 鄭清之
簷鐸吟風月半凹，黄金布地欠誅茅。三更出日真光景，大好欽身正笠包。
靈隠慧上人惠詩爲古風以贈 鄭清之
貫休齊己唐詩人，當時逸氣凌簪紳。聲名亹亹逼甫白，幽蘭直與梅爭春。誰知北面石霜老，服勤杖屨皆終身。二公所得當蓋世，英詞傑句風中塵。至今傳者以詩重，妙處反爲詩所湮。弄翰戲墨雖佛事，炊沙作糗成饑嗔。不欲詩工與字巧，緒餘能奪道之真。心宗一了萬法具，辯才飛轉陶家輪。君不見阿難多聞及辯慧，呪語要敵摩伽神。
天育二老禪惠示經佛偈答以十詩  其一 鄭清之
二老毫端一滴曹，喚醒䆿語沒忉忉。更無慧可安身處，作麽當時立得牢。
天育二老禪惠示經佛偈答以十詩  其二 鄭清之
餘塵明極强分離，菩薩如來是阿誰。既道本來無一物，將何芥子納須彌。
天育二老禪惠示經佛偈答以十詩  其三 鄭清之
龍宮海藏自分明，搕{撟扷/韭}灘頭一任傾。因果若還終不昧，政須防作野狐鳴。
天育二老禪惠示經佛偈答以十詩  其四 鄭清之
書經猶有遮箇在，畫佛何曾夢見來。玲石玉峰雷雨過，梅花昨夜一枝開。
天育二老禪惠示經佛偈答以十詩  其五 鄭清之
三經已是太多羅，州去休休更問婆。箇裏幸然無一事，何須終日把磚磨。
天育二老禪惠示經佛偈答以十詩  其六 鄭清之
四十劫來閑坐休，忽拋長舌閙籃頭。若言面壁爲心法，瞿老還輸第一籌。
天育二老禪惠示經佛偈答以十詩  其七 鄭清之
懵懂維摩不二門，畧無遺囑付兒孫。普賢若匪剛饒舌，此事如何更吐吞。
天育二老禪惠示經佛偈答以十詩  其八 鄭清之
老胡無聖亦無言，驀指虛空喚作禪。掌血條痕無着處，教誰白地患青顛。
天育二老禪惠示經佛偈答以十詩  其九 鄭清之
般柴運水老龐禪，佛法無多在密邊。餠汝將來還與汝，因師交點更團圓。
天育二老禪惠示經佛偈答以十詩  其一○ 鄭清之
生老年來病已深，灸瘢着艾復難禁。六根四大元無有，何處求師下一鍼。
鄭德言親睹洛伽觀音相遂依所見繪畫朝夕嚴奉且求贊語敬題其旁 鄭清之
具足圓通性，一念本昭徹。佛我與信心，是三無差別。凡人未見聖，如渴以河說。佛身忽現前，如水印秋月。心精自開遮，見根匪優劣。念中有大士，珠瓔百寶結。補陀洛伽相，在在猶日揭。是名爲正觀，倒想作奇絕。稽首圓通尊，茲念無起滅。非相亦非念，不盈復不闕。唯然觀自在，無眼耳鼻舌。
拙偈調偃谿上人 鄭清之
昌黎先生入山裏，大顛牢把數珠子。松下經函着浄瓶，照管習之翻却水。丞郎滿檐江西禪，行行勘辯撩天鼻。偃溪爛嚼雪窗紙，換却舌頭別參起。
雪窗董寺丞將指平讞安晚來訪因舉似偃溪爲下一則語 鄭清之
佛法方當惡劇時，偃溪笑裏袖鉗鎚。不教管領千雲衲，打徹頭關更問誰。
簡雪窗董寺丞  其一 鄭清之
世路機心走兔迒，雪窗一縷不遮藏。籋雲梯月真游戯，茅舍何曾外玉堂。
簡雪窗董寺丞  其二 鄭清之
聖賢事業在心槃，禹稷顔回豈異觀。世故波瀾同起滅，姓名千古要清寒。
山間大風雨晝夜不止聞松聲撼床戲成拙語謾錄呈葺芷參溪 鄭清之
顛風橫雨窮山秋，樵青弛檐車停輈。松聲撼空吼萬牛，轟豗勢欲傾不周。晨雞扼吭喑且愁，百鳥何敢相喧啾。恍疑趙壁環諸侯，呼聲動地鏘弓矛。又疑變化鵾鵬儔，垂天鼓翼南溟陬。或者挽翻河漢流，電飛霆擊龍蛟虬。不然火烈陸渾丘，天跳地踔啼熊猴。狂吞很吐山裂鳩，大音奔騰怒相投。夢中驚迴仙枕游，分明夜宿浙江頭。三更潮水掀柁樓，蒼茫起坐擁黄紬。觸屏喚作錢塘舟，此身端坐巖之幽。如何兩耳不自由，乃與喧寂爲湛浮。影蛇石虎以妄求，世間萬事浪喜憂。大學能定心逸休，疾雷破柱方夷猶。直須養浩師孟鄒，風止韵作商聲謳。
和複岫庵賡酬之什  其一 鄭清之
勝地來休沐，山程懶忌前。草堂新杜曲，詩格舊臨川。客乘千珠履，翁琴百澗泉。參尋幽路滑，空想石頭禪。
和複岫庵賡酬之什  其二 鄭清之
大雅千巖秀，清標萬玉前。醉扶有宗武，屬和得師川。境勝堪鋤月，詩香可釀泉。竹林風度在，枯坐笑僧禪。
和趙從道賦菜畦春富貴  其一 鄭清之
多生菜氣粥魚僧，味菜還如好色登。戲學挑根和露煮，正堪摘稻配香蒸。
和趙從道賦菜畦春富貴  其二 鄭清之
芝田不減商山樂，蔬食誰言孔色矜。蒲筍祗應維蔌美，鏤鍚何必羨韓膺。
送林教授行  其一 鄭清之
玉壺仙骨産蓬萊，客授京璜雋武開。曾向西山傳墨印，好遊東觀籋蘭臺。青雲直上輕餘子，黑髮誰量未易才。側耳韶簫充雅奏，願同觀樂詫州來。
送林教授行  其二 鄭清之
石鼎煎茶午夢醒，羊腸怕聽繞車聲。剡舟忽至驚安道，漢使新招別子卿。交誼從君知絕俗，凋年如我最關情。鸞凰先路爲時瑞，肯卜筵篿訴獨清。
安晚園戲占 鄭清之
橫塘雨過水初平，浪影窺窗一孔明。籬下觸羝五鹿角，林間反舌百禽聲。柳公權可送行客，梅子真能寬渴兵。誰道夏園無所有，蓮花端可傲張卿。
九日即事  其一 鄭清之
安晚閑身晚更安，蛩宵無夢落金鞍。通心白髮難爲染，對面青編儘耐看。多謝紫萸占老健，喜招黄菊伴秋寒。江城借黓生輕暖，忽有鳴蛙却爲官。
九日即事  其二 鄭清之
甕畦籬戶小園林，獨鶴相陪省一琴。老眡官年從實錄，貧依國息寄橫金。詩盈弓力猶能寸，客值騷醒且枉尋。楓葉似知酤令緩，漂摇醉臉出牆陰。
九日即事  其三 鄭清之
童孫競爽祝雞翁，點勘凡將句讀中。戲指丈兄誇少壯，嬾推庚甲問雌雄。窮秋對展三更月，迥夜傳呼萬竅風。逗曉東窗相管領，舉頭灧灧日車紅。
題偃溪聞長老堯民擊壤圖 鄭清之
炊煙萬井着僧居，人在康衢畫不如。寄語偃溪崖淡墨，圖中添我一柴車。
謝林治中訪別覺際庵 鄭清之
野服芒鞋踏蘚斑，千峰約飭整雲鬟。山行陡覺精神健，老去惟貪耳目閑。步武來尋僧舍舊，話言應想夜窗閒。錢湖難買歸鞍駐，料得春衫憶素蠻。
正月晦夕夢中作偈覺但記其首兩句遂於枕上足之錄呈慧上人 鄭清之
是身本虛妄，覓主了無得。誰知日用間，顛到由六賊。茫茫前後際，生滅在空色。賊去主人歸，渾家不相識。
因筆記賊入空室頌 鄭清之
平生一片癡，妄意室中物。自言富可待，到了貧徹骨。一宵入人家，百寶認髣髴。揀得真金身，明處是泥佛。
乙巳三月出湖口占  其一 鄭清之
幾朝花片落書奩，未信春光已屬厭。猛省清明今日是，家家青柳壓朱簷。
乙巳三月出湖口占  其二 鄭清之
曉日慇懃爲着鞭，微風逐旋約輕煙。東皇景勝渾如舊，西子妝濃許近前。檻外客山今對展，禊時朋酒占初筵。十年重訪蘇堤柳，總付春光入畫船。
到龍井寺  其一 鄭清之
竹門斜倚酒家帘，石路高低記水簾。炙背老農驚傴僂，乘肩癡女笑窺覘。數羝人立攀籬落，一蝶兒嬉掠繖簷。款約朋從歸去路，馬頭應有月纖纖。
到龍井寺  其二 鄭清之
山圍古寺綠周遭，一閣軒騰面勢高。爐篆得薌抽露穟，石泉借茗作雲濤。風流二老歸靈鷲，筆墨千年續楚騷。拙語留題罥蛛壁，暗中摸索愧劉曹。
到龍井寺  其三 鄭清之
底忙不肯訪禪林，山寺何曾避客深。奇石韵高非令色，老松皮脫見真心。簷牙徇鐸關幽事，溪曲無絃出妙音。拂拭少游碑好在，姓名曾記落碑陰。
到龍井寺  其四 鄭清之
十里輕軒憇佛廬，夢身差記蝶蘧蘧。伊蒲巧作魚蝦樣，矮筍新鑱繭栗株。暫到欲陪僧夏靜，等閑生怕俗塵污。計然老去翻多事，空挽西施向五湖。
旌德觀  其一 鄭清之
瀛丈移從弱水間，君恩泮奐得躋攀。茗香壺酒成三事，巾褐枝筇佔獨班。境勝亦能充道勝，官閑何似在家閑。玄都猶有桃花在，更向西湖訪好山。
旌德觀  其二 鄭清之
綠蓑青笠慣菰蒲，錯認東湖處士居。舟尾笑迎車後客，渡頭催買網中魚。水程趣戍半規日，山意論交千卷書。歸去重樓試凝望，恍曾雲氣矗凌虛。
旌德觀  其三 鄭清之
半生東甬數間屋，一日西湖十首詩。回首風光少年客，春山擁翠作蛾眉。
賜第登樓  其一 鄭清之
避俗懶成癖，登樓睡失魔。忘機鷗自下，開檻蝶相過。高處景差勝，靜中春更多。君恩何以報，歸夢欲如何。
賜第登樓  其二 鄭清之
桃李漫山不是春，紛紛蜂蝶趁遊人。梅花已带春歸了，分付垂楊浥露塵。
賜第登樓  其三 鄭清之
病思歸心走兔迒，自嗤幻境未渠忘。并州便作咸陽看，設若桑乾亦故鄉。
觀王導傳作 鄭清之
江東老子惠之和，九錫牛車慍蔡婆。不殺伯仁君信否，澹然推分意如何。
閑中偶成  其一 鄭清之
病覺身名小，閑知日月忙。篆香雲四合，盆篠竹千章。慧性乾成障，愁懷弱未張。何如莊宇定，虛室自天光。
閑中偶成  其二 鄭清之
春過日初永，睡餘人未忺。露花心翼翼，風葉喜沾沾。殿後蜂尋穴，懷歸燕語簷。垂楊在何處，落絮點疎簾。
孟童子中異科而還來訪余於行都賜第輒贈以詩 鄭清之
在昔昌黎公，序贈張童子。獨出超等夷，芳名駕青史。君門藹世勳，夐軼西平李。宗社方同休，彪炳見孩稚。天庭插犀角，星眸炯秋水。誦書如焦琴，高下涵角祉。朱門共駭聽，洗此箏笛耳。老翁欲笞兒，眼看拾青紫。一朝聞九關，賚予出周篚。我朝晏與楊，炳炳貴名起。願子志遠大，勤學踵前軌。家尊我相知，作詩贈歸騎。
東湖送藕與葺芷 鄭清之
草木雖無知，葉落能糞本。榮枯遞乘除，苗實自穮蔉。東湖百頃蓮，夏日傲趙盾。州家浚河渠，獮薙甚耘墾。長身萬柄荷，髦梗付鍤畚。寒煙熨青鏡，時有白浪輥。水解毓仙骨，根着泉源混。外乾乃中腴，下益寧上損。淤泥胎玲瓏，多節竅渾沌。園丁亦善沒，擘波沸魴鱒。象株忽仰浮，登岸殊衮衮。誰知絳縣塗，可試平叔粉。名非玉井船，實過秋蘭畹。肴蔌雜燕豆，葅菜補中壼。交梨能養生，諼草亦忘忿。空言出好事，孰與津燥吻。贈君擬條冰，差勝羞藻蕰。
送新薑與葺芷 鄭清之
仲尼胡不徹薑食，損智深譏藏戲劇。將以愚民豈其然，半山失喜爲動色。拗執誰解鎸此老，一時鑿說契胸臆。我疑諗之神農書，增壯胃腑良有力。呂令音商其味辛，調芼魚蔬蘗香稷。方冬沃土培其根，隴畦分封隨壤息。長鬚視苗廑獻新，先時斸取奮鉏棘。青株斯拔薤本重，紅萁半露蓤包側。駢指驚看産漆園，胝足疑爲導積石。欲搗芳辛入虀臼，爲憐膚理傲金狄。僕命薺荼涴詩雅，肩差梅桂班內則。笑加束縛代書鯉，持助饔庖鱠銀鯽。旱年宜薑諺有之，今歲雨多生意嗇。小摘酸寒類甲菜，大何嬰冒期膝席。公羊穀梁汝往哉，反音一笑當勿劾。
山間錄拙作求教葺芷俚語將命笑擲幸甚 鄭清之
老我愧不學，無以祛六蔽。短綆赴修汲，深淺忘厲揭。每逢撲凸篇，如對葛答謎。敵壘或致師，何以禦柴曳。書林倦回旋，筆徑宜睥睨。獨自搔背癢，誰與解襪繫。誤墨拙成蠅，飲醯癡聚蚋。器成多苦窳，草創類茅蕝。未善文心雕，曷助葵足衛。樂只正始音，盡發文冢瘞。古意窺九嶷，詞源决三澨。英風韵風雅，噩噩規誥誓。精剛拏健鶻，妥帖律狂猘。解注卑蟲魚，獻納笑蝦䱥。讀檄頭愈疾，聽語麋著箄。風高補釣臺，天朗摘蘭禊。合止按商角，刮磨出廉銳。妙指曲不傳，奪胎骨可蛻。神鍼如運斤，拆屋去眼翳。又如大醫王，刲胃滌淫滯。萬象困蒐討，瑶金拔昆麗。司文當執衡，却掃甘擁篲。空山闊游從，思君願言嚏。蕪詞薦藜藿，香芼待薑桂。翳桑急壺飱，毋爲答飯毳。
書西湖雷峰雲講主草書 鄭清之
雲師一生耽聖草，銀鐵蟠空覷天巧。老來逸氣未全平，筆底鋒鋩猶獨掃。開關勇士爭赴敵，劍戟弓戈奮相繚。睡龍决起求頷珠，劃木抓巖紛怒爪。風雷喧豗撼坤軸，飛電交橫印清沼。忽然天宇變空澄，千丈孤峰立寒峭。張顛驚號智永泣，剝筋椎髓爲君飽。恨予不習草書訣，九轉枯腸祗自攪。雲師雲師汝誠能，春蚓秋蛇幾時了。何如認取主人翁，破衲蒙頭紙窗曉。
送黄伯厚入廣 鄭清之
五行在天地，惟水明且清。如何南中泉，乃獨以貪名。水號黑與弱，淖汩稱濁涇。彼皆有其實，所以得此聲。山川日秀發，九疑羅翠屏。扶輿産清淑，丹砂銀石英。有泉出其間，泠然堪濯纓。政坐貪夫累，土炭涴玉冰。桓山以魋故，至今人羞稱。柳子愚其溪，百世相因仍。有如此白水，好貪豈其情。我欲招夷齊，稷之南山汀。一洗萬古貪，涌雪歸東溟。夫君素潔己，贈以貪泉銘。
送繼一郭處士 鄭清之
聖君如堯舜，豈無巢與由。計然亦何慕，五湖一扁舟。之人久不作，側席思巖幽。嘗聞鹿何君，清芬徹凝旒。重華錫嘉號，見一光林丘。誰謂雅道息，競風日悠悠。脫冠掛神武，有士歸東州。笑將金閨籍，猛博處士裘。鈞天爲開顔，曰此夷逸儔。大書繼一字，虹光屬奎婁。宸章軼麟衮，正聲出天球。清名奬靜退，下視古素侯。睿謨廣先憲，姱節追前修。况今輯衆雋，丞弼登虞周。明時樂閒暇，出處自不侔。赤城宅仙子，登陸方蓬洲。君歸訪司馬，坐忘春與秋。方瞳照綠髮，戲轉黄河流。煙霧肅逋客，隠者應輟耰。欵乃輔行色，春風生柁樓。
妾薄命 鄭清之
妾有一片心，奚啻金與石。金石尚可磨，此心終不易。妾有金錯刀，不買珠與翠。一笑向尊前，願買郎心醉。娟娟桃李花，東風蕩柔枝。見郎郎弗顧，掩面啼春閨。不關郎意惡，自悲妾命薄。
江漢亭百韵 鄭清之
山川自高深，開闢由邃古。長江瀉岷峨，橫亙截區宇。東流爲沔津，疏鑿仗神禹。襟带成奧區，都會稱鄂渚。環城得修岡，雄勝著臺府。上有江漢亭，憑高欲鶱舉。雲譙護左方，南樓以爲輔。飛甍立嶕嶤，纔去天尺五。星辰近梯級，嵐霏日吞吐。橫陳極蒼茫，萬象互昂俯。晴光敞雙明，景物恣枚數。炊煙接空翠，下列十萬戶。榱棟出稜角，闤闠分脈縷。川塗競走集，水陸跨重阻。東南引湖湘，西北控淮楚。舟車所交屬，人物森萃聚。歌謠雜諧合，來往紛傴僂。溟濛塵蔽空，揮霍汗成雨。游蓋驚雲飄，聯轡識驂舞。驅馳溢阡陌，時節相媚嫵。裾袖翳朝日，光曜燭綃組。憧憧蟻遷穴，紜紜繭抽緒。亭亭肆遐睎，一一可細覩。至如城中邊，萬竈宅貔虎。春秋謹教閲，什什而伍伍。紅旆羅旌幢，中軍立旗鼓。冰霜貫戈甲，雷霆震弓弩。後先嚴車徒，坐作中規矩。被廬猶晉蒐，少長悉有序。禮成既飲至，絡繹還所部。俯瞰了不遺，清流數魴鱮。乃若天空澄，江色入環堵。雲水渺相接，斜陽落晴塢。千艘卧平沙，片帆歸遠浦。微茫泛一葉，咿軋響雙櫓。報譯認檣烏，航琛知海賈。微陰轉層巒，輕煙生宿莽。棲鳥絕重瀾，歸鴻集寒嶼。夜深漁火明，孤洲記鸚鵡。晴陰與朝暮，景色若誇詡。方春及韶淑，鶑燕爭鳴乳。桃李出新妝，周張環繡黼。修眉橫柳堤，遺鈿錯花圃。孟夏薰風來，草木自蕃舞。翠幄帷清陰，密葉覆幽墅。入林梯空旻，影團修月斧。露掌逼高寒，金波沃肝腑。隆冬雪紛飛，瓊樓耀江滸。萬花著林端，晃不分細鉅。茲維四時媚，代謝聽寒暑。榮枯雖異撰，去來莫追拒。彼動此靜觀，羣魚沸鼎釜。紛綸各狀態，天械發機杼。或如懷袖物，俯拾恣所取。或如海陸珍，搜羅寄庭廡。或如觀大駕，旄頭先鹵簿。或如親校獵，玉虬挖翠羽。或富若武庫，寶物窮積貯。或麗若上林，鳥獸羅禁籞。或紓若綺縠，或列若簨簴。或背若相違，或進若相與。或蓊若興雲，或林若率旅。或驚若脫兔，或拱若禮鼠。或若雞出塒，或若馬奔圉。或變若龍蛇，或怪若猰貐。或奮焉若讎，或比焉若侶。或矯若怒嗔，或偃若戲侮。或賸若贏餘，或匱若貧窶。或聚散翕忽，或縱橫旁午。或禽聲咿嚘，高下參律呂。或人語叫噪，歷落寫筐筥。或以琴置膝，絲音宜搏拊。或時棋滿枰，石韵雜珩瑀。或欹枕高眠，胡蝶夢栩栩。或相對啜茶，舌本躍清語。或暇日觀書，腸腹自撐拄。或乘興飛觴，醉後忘爾汝。或即境揮毫，圖畫入縑楮。造物無盡藏，儻來亦何忤。俛仰已陳迹，恍惚失處所。達觀萃茲亭，宇宙一秬黍。斯亭名者誰，儒林得鼻祖。昔賢維南軒，心學紹東魯。睠焉西南遊，芳洲擷蘺荰。遺墨尚淋浪，隸刻照亭柱。邇來三十年，軒桷漸頹窳。堂堂魏國孫，玉節蒞茲土。英聲凜荆揚，盛事踵遐武。曾侯廬陵秀，一笑不齟齬。風月喜平分，江山藉宗主。興仆追前修，遺蹟洊蒐補。飛翬抗雄梁，石花呈古礎。荒榛得奇觀，幽思發新杼。公餘多勝概，往往壓諸庾。賡酬駕元白，光燄陵李杜。領客共落成，而我亦同俎。半生嗟鏤冰，一字不堪煮。樂事紀末顛，鴻筆媿燕許。吾伊補書債，欵乃效漁父。儻繼竹枝詞，編入武昌譜。
惠墨 鄭清之
老龍卧蒼海，千年抱明珠。神禹決淮泗，偃蹇不受驅。怒走崧岱頂，風雨撼八區。亭亭立天柱，化作青松株。蟠根蟄九地，融液如流酥。嶙峋脫支節，幽人拾肌膚。虹光夜穿屋，盎突明膏腴。芳薰漸凝漬，玄霜出冰壺。糅以丹鳳髓，摹以青龜趺。擣以明月兔，曝之暘谷烏。或潤似玉玦，或堅如金觚。六丁下取將，香藹流清都。絳闕注仙籍，白日飛凡夫。借問何神靈，黑質分龍軀。干將昨已至，莫耶復來趨。二龍適吻合，變化尤其殊。君看一滴水，雙雙躍天衢。
贈已訥二老軒 鄭清之
吾聞墨者徒，設教本兼愛。釋伽弘其源，方識宇宙大。河沙與寶塔，平等了無礙。夫何佛法衰，涉晉唐五代。祖師南北分，鼻孔爭譎怪。傳流各衣鉢，紛綸辨宗派。爾來三百年，涂轍日以隘。教律復異門，禪機亦殊解。訂以大小乘，森若立矛介。虎豹自猙獰，蛇龍相噬嘬。駕空樹金碧，爾汝別疆界。蒲盧學抱子，嗣續植根蔕。蝸爭競蠻觸，夷樂騁兜佅。裘屨無貳顔，楚越隔肝肺。天弢苦覊束，心穽堅莫壞。之人良可悲，賢愚固難概。誰知已訥公，粲粲發眉采。少年摻袂游，瓶錫遍湖海。是非不關耳，窮達付長嘅。晚歸耕石田，禾枯將種稗。唯有舊家山，青眼終不改。掛笠寄清樾，編茅客欠噫。目之維摩室，而無天女在。謂是龐公居，似欠孔明拜。强名曰二老，當索形骸外。泉石日幽雅，松竹森蔚薈。軒窗抱巖壑，胸次絕瑕纇。睡起聽粥魚，微雲初霮䨴。宴坐圓覺場，忘言默相對。二老容于軒，須彌納一芥。捨軒求二老，怒風號大塊。軒以二老名，未免蛇足畫。請更以不二，免爲軒所賣。我爲說偈言，聊以贖詩債。
東湖 鄭清之
誰將東湖光，歛作大圓鑑。千峰就妝束，萬象互窺瞰。紅消日脚明，綠凈山影蘸。我來一登臨，扁舟聊可纜。
次抱拙妾薄命 鄭清之
落花流水何紛紛，三分春色二分塵。黄鸝繞樹戀不得，蝶蜂浪作花都巡。昨日繁華今寂寞，飄零多屬風雨晨。金谷無人粉香死，錦踪繡跡俱成陳。世人重花不重葉，林園自此無精神。東君年少時，酷愛枝頭花。庸奴桃李妾姚魏，滿蹊未數黄娘家。一朝棄背春風老，懶踏長門階上草。芳菲特暫歡，顔色不長好。白頭事人那可期，不堪重賦章臺詩。
田家 鄭清之
老農喜說田家早，缺月疎星穿木杪。洗錚燎草作晨炊，麥飯嚥甘蟲食蓼。兒牽秧馬婦携笠，泥滑不嫌春雨少。平疇拍拍水連堤，姑惡數聲天欲曉。
水急船行頗遲 鄭清之
湖流湍駛欲下瀨，舟人挽牽如蹶張。空令百丈重牛首，如何萬斛浮龍驤。進寸退尺天未定，暮四朝三風作强。遲明檣烏幸西望，看取快箭激修房。